
TIIVISTELMÄ 


Maa- ja metsätalousministeriö, Ruokavirasto ja SEY Suomen Eläinsuojelu ry laativat 
vuoden 2019 alkupuolella eläinlääkäreille suunnatun kyselyn kissojen hyvinvoinnin 
ongelmakohdista. Tämä raportti perustuu eläinlääkäreiden kyselyyn antamiin 
vastauksiin. 


Vastaajat pitivät vakavimpina kissoja koskevina eläinsuojeluongelmina vapaasti 
lisääntyviä kissoja ja kissapopulaatioita, hylättyjä kissoja sekä vakavasti laiminlyötyjä 
kotikissoja. Kissayksilöiden lukumäärällä mitattuna eläinlääkärit kohtaavat työssään 
eniten hammasongelmia, sisäkissojen virikkeettömyyttä ja siitä seuraavia 
hyvinvointiongelmia sekä sisäkissojen lihavuutta ja siitä seuraavia ongelmia. Lisäksi 
vastaajat toivat esiin etenkin arvostuksen puutteen ja omistajien tietämättömyyden 
haitalliset vaikutukset kissojen hyvinvointiin. Tehokkaimpana keinona puuttua 
muihin kuin populaatioihin liittyviin eläinsuojeluongelmiin pidettiinkin tiedotuksen 
lisäämistä kissan tarpeista ja hyvästä hoidosta. 


Moni vastaajista piti alueellaan olevien kissapopulaatioiden ja niissä elävien kissojen 
lukumäärän arvioimista mahdottomana. Alueesta riippuen arviot vaihtelivat ei 
yhdestäkään populaatiosta satoihin populaatioihin ja enimmillään jopa 15 000 
kissaan. Keskimäärin populaatioissa vaikuttaisi kyselyn perusteella olevan 10 - 60 
kissaa. Kehitys kissapopulaatioiden suhteen vaikuttaa kyselyn perusteella olevan 
jokseenkin positiivista. Kissapopulaatioiden hallinnassa vaikeimmaksi koettiin tiedon 
saaminen ajoissa kehittyvistä tai olemassa olevista populaatioista. Eläinlääkärit 
pitivät kissapopulaatioiden ennaltaehkäisyssä olennaisimpana vapaasti ulkoilevien 
kissojen sterilisaation tai kastraation säätämistä pakolliseksi ja varhaista puuttumista, 
kun ei-toivottuja kissoja jo alkaa syntyä. 


Kyselyssä selvitettiin myös eläinlääkäreiden toimintaa, joka osaltaan vaikuttaa 
kissojen hyvinvointiin. Valtaosa valvontaeläinlääkäreistä on kyselyn perusteella 
verkostoitunut alueellaan eläinsuojelualan vapaaehtoistoimijoiden ja poliisin kanssa. 
Sosiaalitoimen kanssa on verkostoitunut hieman alle puolet toimijoista. Lisäksi 
viidesosa ilmoittaa verkostoituneensa muun kissaongelmiin liittyvän yleishyödyllisen 
verkoston kanssa. Valtaosa kyselyyn vastanneista praktikoista ei tee yhteistyötä 
eläinsuojeluyhdistysten tai muiden vastaavien tahojen kanssa kissojen 
leikkauttamiseksi. Eläinlääkäreiden käytännöissä kannustaa omistajaa 
tunnusmerkitsemään ja rekisteröimään tunnistusmerkitön kissa on melko suurta 
hajontaa: neljäsosa vastaajista kannustaa rekisteröintiin aina, kun kissa käy heidän 
vastaanotollaan ja 7 % ei tee niin koskaan. Leikkaamattomien kissojen sterilisointiin 
ja kastrointiin sen sijaan kannustetaan säännöllisesti: 70 % kyselyyn vastanneista 
eläinlääkäreistä kannustaa omistajaa leikkauttamaan kissan aina, kun leikkaamaton 
kissa käy heidän vastaanotollaan. Kissan käyttäytymistarpeista ja sisäkissan 
virikkeellistämisestä eläinlääkärit keskustelevat harvemmin omistajan kanssa: selvä 
enemmistö vastaajista keskustelee omistajan kanssa tästä vain, jos kissalla on jo 
ilmennyt asiaan liittyvä ongelma. Noin puolet kyselyyn vastanneista eläinlääkäreistä 

keskustelee asiakkaaksi tulleen omistajan kanssa kissan muusta hyvästä hoidosta ja 
kissan tarpeista vain, jos kissalla on jo ilmennyt asiaan liittyvä ongelma. 


Valtaosa vastaajista koki praktikon roolin tärkeäksi kissojen hyvinvoinnin 
parantamisessa. Etenkin rooli tiedonjakajana ja kissanomistajien valistajana koettiin 
merkittävänä, sillä eläinlääkäriä pidetään luotettavana tietolähteenä. Praktikon 
antamat neuvot käsittelevät etenkin kissojen hyvinvointia ja terveysongelmien 
ennaltaehkäisyä. Toisaalta vastauksissa nousi esiin huoli siitä, ettei kiireisellä 
praktiikalla jää aikaa keskustella omistajien kanssa kissojen hyvinvoinnista, vaan 
ainoastaan hoitaa akuutti asia, jonka vuoksi kissa on tuotu vastaanotolle. Praktikon 
vaikutusmahdollisuuksia heikentää myös se, etteivät pahimmat ongelmatapaukset 
päädy laisinkaan eläinlääkäriin tai viedään sinne vasta, kun on jo liian myöhäistä. 


Parhaiten kissaongelmia ennaltaehkäisevänä viranomaisten tiedostustoimintana 
eläinlääkärit pitivät kansalaisille suunnattua julkista viestintäkampanjaa koskien 
kissapopulaatioita ja niiden ennaltaehkäisyä. Toiseksi tärkeimpänä toimena pidettiin 
kansalaisille suunnattua julkista viestintäkampanjaa koskien sisäkissojen tarpeita. 
Tiedottamisen ja kampanjoinnin avulla haluttiin nostaa kissan arvostusta ja päästä 
eroon käsityksestä, jonka mukaan kissa on helppo ja halpa lemmikki. Viranomaisilta 
kaivattiin enemmän tiedotustoimintaa ja viranomaistaho koettiin myös 
uskottavimpana tiedontuottajana. 


Lainsäädännön tiukentamista koskevat toimintaehdotukset koskivat etenkin 
tunnistusmerkinnän ja rekisteröinnin pakollisuutta, henkilöllä tai taloudessa olevien 
kissojen lukumäärän rajoittamista sekä kissojen vapaan ulkoilun sääntelyä. 
Tunnistusmerkinnän ja rekisteröinnin säätäminen laissa pakolliseksi oli kyselyn 
suosituin lainsäädännön kehittämistä koskeva ehdotus. Usea vastaaja kaipasi joko 
henkilöllä tai taloudessa olevien kissojen lukumäärän rajoittamista lainsäädännön 
keinoin ja tähän liittyi myös ehdotus lakiin kirjatusta omistajan velvollisuudesta 
kontrolloida kissan lisääntymistä. Kissojen vapaa ulkoilu herätti paljon mielipiteitä 
puolesta ja vastaan, sekä useita erilaisia lainsäädännön kehitysehdotuksia, kuten 
vapaan ulkoilun kieltäminen täysin tai kieltäminen taajamissa sekä ulkoilevien 
kissojen pakollinen sterilisaatio tai kastraatio. Toisaalta osassa vastauksista kritisoitiin 
myös kissojen pitämistä pysyvästi sisällä. Ylipäätään sääntelyyn ja rangaistuksiin 
kaivattiin selkeyttä, jotta ongelmatilanteisiin puuttuminen helpottuu. Selkeyttämistä 
kaipaavana painopisteenä nousi esiin kissapopulaatioita koskeva sääntely. Myös 
jalostusta ja eläinten verkkokauppaa koskevalle sääntelylle nähtiin tarvetta. 


Lainsäädännön kehittämisen lisäksi tarpeellisena pidettiin etenkin julkista 
keskustelua ja kampanjointia kissojen hyvinvoinnin edistämiseksi. Tärkeinä aiheina 
nähtiin kissojen arvostuksen parantaminen sekä ihmisten tietoisuuden lisääminen 
kissojen tarpeista. Kissojen heikko arvostus on juurisyynä moneen muuhun 
ongelmaan ja omistajien tietämyksen lisääminen kissan käyttäytymistarpeista, 
hoidontarpeesta ja sairauksista voisi vähentää merkittävästi kissojen kokemaa 
kärsimystä. Tiedottamista kaivattiin myös kissapopulaatioiden ehkäisystä ja niihin 

puuttumisesta. Osa vastaajista koki myös eläinsuojeluyhdistysten ja 
löytöeläinhoitoloiden kaipaavan ohjeistusta kissa-asioissa. 


Moni vastaaja katsoi yhteistyön lisäämisen eri toimijatahojen välillä tärkeäksi 
tekijäksi kissojen hyvinvoinnin parantamiseksi. Kissoja koskevien ongelmien katsottiin 
usein liittyvän isompiin sosiaalisiin ongelmiin, kuten syrjäytymiseen tai köyhyyteen, 
minkä vuoksi eläinsuojeluviranomaisten tulisi lisätä yhteistyötä sosiaalitoimen 
kanssa. Myös poliisin ja eläinsuojelujärjestöjen kanssa tehtävä yhteistyö nähtiin 
vastauksissa merkittävänä ongelmatilanteisiin puuttumiseksi. 


Kissan taloudellinen arvo nousi vastauksissa toistuvasti esiin ja eriäviä mielipiteitä 
heräsikin vähävaraisten kissanomistajien tukemisesta. Jotkut vastaajat pitivät 
kissojen hyvinvoinnin kannalta tärkeänä kohtuuhintaisten eläinlääkäripalveluiden 
turvaamista ja vähävaraisten taloudellista tukemista kissojen hoidossa esimerkiksi 
kampanjoiden avulla. Toisaalta usea vastaaja katsoi, ettei kissan arvoa tule alentaa 
esimerkiksi kampanjoilla, vaan ennemminkin korostaa sitä, ettei kissa ole helppo ja 
halpa lemmikki. 

JOHDANTO 


Keskustelu kissojen hyvinvoinnista on lisääntynyt viime vuosien aikana. Kissan asema 
suomalaisessa yhteiskunnassa on monitahoinen — kärjistäen voidaan sanoa, että osa 
kissoista elää elämänsä rakastettuina lemmikkeinä ja arvostettuina perheenjäseninä, 
kun taas osa kissoista elää elämänsä varsin karuissa olosuhteissa, jopa villiintyneenä, 
ilman tarvitsemaansa hoitoa ja huolenpitoa. Muiden kotieläinten pidosta poiketen 
kissojen annetaan usein liikkua omatoimisesti ulkona. Ulkona yksin liikkuvaa kissaa 
saattavat uhata monet vaarat, kuten liikenne ja petoeläimet. Ulkona vapaana 
liikkuvat lisääntymiskykyiset kissat johtavat nopeasti kissojen suunnittelemattomaan 
lisääntymiseen ja suurienkin kissapopulaatioiden syntyyn. Kissapopulaatioissa kissat 
kärsivät paitsi puutteellisista olosuhteista, myös taudeista, sukusiitoksen mukanaan 
tuomista ongelmista ynnä muista ongelmista. Toisaalta kun ymmärryksemme kissan 
lajityypillisistä tarpeista on lisääntynyt, esiin on noussut kysymys myös elämänsä 
sisäkissoina elävien kissojen elämänlaadusta. Ainakin ylipaino, elintasosairaudet ja 
virikkeettömyys on nostettu esiin sisäkissojen hyvinvointia uhkaavina seikkoina. 


Maa- ja metsätalousministeriössä on viime vuosien aikana valmisteltu 
eläinsuojelulain kokonaisuudistusta. Kissoja koskevat hyvinvointiongelmat on 
nostettu toistuvasti esiin eläinsuojelulain korvaavan uuden eläinten hyvinvointilain 
valmistelun yhteydessä. Lakiluonnokseen on kaavailtu joitain sellaisia säännöksiä, 
jotka ovat merkityksellisiä erityisesti kissojen pidon osalta. Lakiin on esimerkiksi 
sisällytetty säännös siitä, että eläinten pitäjän olisi estettävä pitämiensä nisäkkäiden 
hallitsematon lisääntyminen. Tarkemmat kissojen pitoa koskevat säännökset 
annettaisiin kuitenkin pääosin myöhemmin annettavalla valtioneuvoston asetuksella. 
Rinteen hallitusohjelmaan vuosille 2019 - 2023 on kirjattu tavoite paitsi koirien, myös 
kissojen pakollisesta tunnistusmerkinnästä ja rekisteröinnistä. Tavoite on tarkoitus 
toteuttaa kaksivaiheisesti siten, että koirien pakollinen tunnistusmerkintä ja 
rekisteröinti toteutetaan ensin ja kissat sen jälkeen. 


Maa- ja metsätalousministeriö, Ruokavirasto ja SEY Suomen Eläinsuojelu ry laativat 
vuoden 2019 alkupuolella eläinlääkäreille suunnatun kyselyn kissojen hyvinvoinnin 
ongelmakohdista. Tarkoituksena oli kartoittaa erityisesti praktiikassa kissoja 
hoitavien eläinlääkäreiden ja eläinsuojeluvalvontaa tekevien 
valvontaeläinlääkäreiden näkemyksiä siitä, mitkä ovat kissojen hyvinvointia eniten 
heikentäviä tekijöitä nykypäivän Suomessa. Vastaajia pyydettiin arviomaan 
esimerkiksi alueellaan elävien populaatiokissojen määrää sekä vastaanotolle tuotujen 
kissojen yleisimpiä hyvinvointiongelmia. Lisäksi kartoitettiin toimenpiteitä, joilla 
vastaajat pyrkivät vaikuttamaan kissojen pitoon ja hyvinvointiin. Samalla vastaajia 
pyydettiin esittämään ajatuksiaan siitä, miten kissojen hyvinvointia voitaisiin jatkossa 
tehokkaimmin parantaa. Tuloksia on tarkoitus hyödyntää kissoja koskevan 
lainsäädännön valmistelussa sekä ohjeistuksen ja tiedotuksen laatimisessa eri 
sidosryhmille ja kansalaisille. 

1 MENETELMÄT JA AINEISTOT 


Kysely toteutettiin 28.6. - 31.8.2019 ja sen kohderyhmänä olivat eläinlääkärit ja 
valvontaeläinlääkärit. 


Pyrkimys oli tavoittaa mahdollisimman monia eläinlääkäreitä ympäri Suomen. Kysely 
lähetettiin Suomen Eläinlääkäripraktikot ry:n jäsenille ja läänineläinlääkäreiden 
kautta kaikille kuntien ja kaupunkien virkaeläinlääkäreille. Lisäksi kysely oli saatavilla 
eläinlääkäreiden suljetussa Facebook-ryhmässä. 


Kyselyyn vastasi 219 eläinlääkäriä, joista 69 % hoitaa praktiikassaan kissapotilaita, 
37 % tekee eläinsuojeluvalvontaa ja 16 % on viranomaisia, jotka eivät tee 
eläinsuojeluvalvontaa. Lisäksi 5 % vastanneista ei tee mitään edellä mainituista. 
Prosentteja tarkasteltaessa tulee ottaa huomioon, että osa eläinlääkäreistä tekee 
sekä eläinsuojeluvalvontaa että hoitaa praktiikassaan kissapotilaita. 


Osa kysymyksistä oli suunnattu kaikille vastaajille, kun taas osa oli jaoteltu sen 
mukaan, tekeekö vastaaja eläinsuojeluvalvontaa vai hoitaako tämä praktiikassa 
kissoja. Kissapopulaatioita koskevat kysymykset oli lähtökohtaisesti suunnattu 
valvontaeläinlääkäreille ja asiakkaaksi tulleen kissanomistajan neuvontaa koskevat 
kysymykset kissapotilaita praktiikassa hoitaville eläinlääkäreille. Kaikkien vastaajien 
on kuitenkin ollut teknisesti mahdollista halutessaan vastata kaikkiin kysymyksiin. 


Alkuperäinen kysely löytyy raportin liitteenä. 

2 KISSOJA KOSKEVAT ELÄINSUOJELUONGELMAT 


2.1 Vakavimmat kissoja koskevat eläinsuojeluongelmat 


Eläinsuojeluvalvontaa tekevillä eläinlääkäreillä, kissoja praktiikassa hoitavilla 
eläinlääkäreillä ja muilla vastanneilla oli melko yhteneväinen linja kissoja koskevien 
eläinsuojeluongelmien vakavuuden arvioinnissa. Arvioinnissa pyydettiin ottamaan 
huomioon sekä ongelman yleisyys että yksilölle koituva haitta. 


Vastaajat pitivät vapaasti lisääntyviä kissoja ja kissapopulaatioita vakavimpana kissoja 
koskevana eläinsuojeluongelmana. Kaikista vastaajista 51 % piti tätä tärkeimpänä 
ongelmana, 25 % toiseksi tärkeimpänä ja 12 % kolmanneksi tärkeimpänä. Kolmen 
tärkeimmän ongelman joukkoon tämän valitsi 93 % valvontaeläinlääkäreistä, 87 % 
praktikoista ja 91 % viranomaisista, jotka eivät tee eläinsuojeluvalvontaa. 


Seuraavaksi vakavimpana eläinsuojeluongelmana pidettiin hylättyjä kissoja. Kaikista 
vastaajista 15 % piti tätä tärkeimpänä ongelmana, 30 % toiseksi tärkeimpänä ja 23 % 
kolmanneksi tärkeimpänä. Kolmen tärkeimmän ongelman joukkoon tämän valitsi 

72 % valvontaeläinlääkäreistä, 65 % praktikoista ja 94 % viranomaisista, jotka eivät 
tee eläinsuojeluvalvontaa. 


Kolmanneksi suurimpana ongelmana koettiin vakavasti laiminlyödyt kotikissat. 
Vakavasti laiminlyödyllä tarkoitettiin kyselyssä esimerkiksi pahoinpideltyä tai 
nälkiintynyttä kotikissaa. Kaikista vastaajista 12 % piti tätä tärkeimpänä ongelmana, 
12 % toiseksi tärkeimpänä ja 20 % kolmanneksi tärkeimpänä. Kolmen tärkeimmän 


ongelman joukkoon tämän valitsi 43 % valvontaeläinlääkäreistä, 42 % praktikoista ja 
61 % viranomaisista, jotka eivät tee eläinsuojeluvalvontaa. 


Vakavimmat kissoja koskevat 
eläinsuojeluongelmat 


Vakavasti laiminlyödyt (pahoinpidellyt, N 
nälkiintyneet ym.) kotikissat 


kissapopulaatiot 
0,00% 20,00% 40,00% 60,00% 80,00% 100,00% 


mtärkein mM2. tärkein 3. tärkein 


9 (48) 


Kissojen hyvinvointi Suomessa 2019 


Näiden kolmen edellä mainitun vaihtoehdon lisäksi vastaajia pyydettiin arvioimaan 
myös muiden kissoihin kohdistuvien eläinsuojeluongelmien vakavuutta. Seuraavassa 
tarkastelussa suluissa ilmoitettu prosenttiluku on saatu laskemalla yhteen 
vastaukset, jossa ongelmaa pidettiin vakavimpana, toiseksi vakavimpana tai 
kolmanneksi vakavimpana kissoja koskettavana eläinsuojeluongelmana. 
Ongelmallisiksi katsottiin sisäkissojen virikkeettömyys ja siitä seuraavat 
hyvinvointiongelmat (29 %), kissojen ennaltaehkäisevän terveydenhuollon ja 
sairaudenhoidon puutteet (25 %) sisäkissojen lihavuus ja siitä seuraavat ongelmat (20 
%) sekä kissojen vapaa ulkoilu onnettomuusriskin vuoksi (19 %). 


2.2 Ongelmat, joita eläinlääkärit kohtaavat työssään eniten 


Ongelmat, joita eläinlääkärit kohtaavat työssään 
kissayksilöiden lukumäärällä mitattuna eniten 


Vapaasti lisääntyviä kissoja ja kissapopulaatioita 


Sisäkissojen lihavuutta ja siitä seuraavia ongelmia 


hyvinvointiongelmia 


Sisäkissojen virikkeettömyyttä ja siitä seuraavia un >>» 


Hammasongelmia 


0,00 % 10,00 %20,00 %30,00 %40,00 %50,00 % 60,00 %70,00 % 


mtärkein m2.tärkein 3. tärkein 


Kyselyssä tarkasteltiin kissojen hyvinvointiongelmien laajuutta myös kissojen 
lukumäärällä mitaten. Seuraavissa kappaleissa suluissa ilmoitettu prosenttiluku on 
saatu laskemalla yhteen vastaukset, jossa ongelmaa pidettiin tärkeimpänä, toiseksi 
tärkeimpänä tai kolmanneksi tärkeimpänä. Ensin tarkastellaan tuloksia yleisesti, 
minkä jälkeen erotellaan vastaukset sen mukaan, onko vastaaja praktikko, 
valvontaeläinlääkäri vai viranomainen, joka ei tee eläinsuojeluvalvontaa. 


Kissayksilöiden lukumäärällä mitattuna eläinlääkärit kohtaavat työssään eniten 
hammasongelmia (57 %), toiseksi eniten sisäkissojen virikkeettömyyttä ja siitä 
seuraavia hyvinvointiongelmia (49 %) ja kolmanneksi eniten sisäkissojen lihavuutta ja 
siitä seuraavia ongelmia (47 %). Vapaasti lisääntyviin kissoihin ja kissapopulaatioihin 
liittyvät ongelmat jäivät kokonaisarvioinnissa neljänneksi (44 %), mutta etenkin 
eläinsuojeluvalvontaa tekevät ja muut viranomaiset pitivät sitä laajuudeltaan 
tärkeimpänä kohtaamanaan ongelmana. Eläinlääkäreiden työssään kohtaamia 
ongelmia ovat myös kissojen vapaa ulkoilu onnettomuusriskin vuoksi (32 %), hylätyt 
kissat (30 %) sekä vakavasti laiminlyödyt (pahoinpidellyt, nälkiintyneet, ym.) 
kotikissat (21 %). 

Kissapotilaita praktiikassa hoitavat eläinlääkärit vastasivat lukumäärällisesti 
yleisimmäksi hammasongelmat (77 %), toiseksi yleisimmäksi sisäkissojen 
virikkeettömyyden ja siitä seuraavat hyvinvointiongelmat (66 %) ja kolmanneksi 
yleisimmäksi sisäkissojen lihavuuden ja siitä seuraavat ongelmat (64 %). 


Viranomaisten työssään kohtaamat ongelmat painottuvat toisin kuin praktikkojen. 
Valvontaeläinlääkärit kohtaavat työssään kissayksilöiden lukumäärällä mitattuna 
eniten vapaasti lisääntyviä kissoja ja kissapopulaatioita (73 %), toiseksi eniten 
hylättyjä kissoja koskevia ongelmia (55 %) ja kolmanneksi eniten hammasongelmia 
(47 %). 


Viranomaiset, jotka eivät tee eläinsuojeluvalvontaa kohtasivat eniten ongelmia, jotka 
liittyvät vapaasti lisääntyviin kissoihin ja kissapopulaatioihin (62 %), toiseksi eniten 
sisäkissojen lihavuutta ja siitä seuraavia ongelmia (52 %) ja kolmanneksi eniten 
hylättyjä kissoja koskevia ongelmia (50 %). 


2.3 Kissapopulaatiot 
2.3.1 Kissapopulaatioiden ja populaatioissa elävien kissojen lukumäärä 


Kysymys kissapopulaatioiden ja niissä elävien kissojen lukumääristä oli suunnattu 
eläinsuojeluvalvontaa alueella tekeville eläinlääkäreille. Aluetta ei kuitenkaan 
kysymyksessä tarkemmin määritelty, eli samalta alueelta saattaa olla useampi 
vastaaja. Moni vastaajista piti alueellaan olevien kissapopulaatioiden ja niissä elävien 
kissojen lukumäärän arvioimista mahdottomana. Myös hajonta vastauksissa oli 
valtavaa: joillakin alueilla ei arvioitu olevan yhtäkään populaatiota ja toisilla taas jopa 
satoja populaatioita. Populaatiokissojen määrä vuorostaan vaihteli ei yhdestäkään 
kissasta jopa 15 000 kissaan. Populaatioiden arvioitiin osassa alueita muodostuvan 
noin 5 - 50 kissasta, toisilla alueilla taas arvioitiin olevan isoja, jopa 100 kissan 
populaatioita. Keskimäärin populaatioissa vaikuttaisi kyselyn perusteella olevan 

10 - 60 kissaa. Arvioinnin hankaluutta kuitenkin korostettiin vastauksissa. 


Alle 50 000 asukkaan alueilla arviot kissapopulaatioiden määristä vaihtelivat 
muutamasta populaatiosta 50 populaatioon ja arviot kissojen määristä kymmenistä 
kissoista jopa viiteen tuhanteen kissaan. Alueilla, joissa asui 50 000 - 100 000 
asukasta, olivat arviot populaatioiden määristä samaa luokkaa kuin pienemmillä 
alueilla: muutamasta populaatiosta 50 populaatioon. Pari vastaajaa myös arvioi, ettei 
heidän alueellaan ole lainkaan kissapopulaatioita. Alueella olevien populaatiokissojen 
määriä koskevat arviot vuorostaan vaihtelivat ei yhdestäkään kissasta yli tuhanteen 
kissaan. Yli 100 000 asukkaan alueilla arviot populaatioiden määristä vaihtelivat 
muutamista jopa satoihin populaatioihin. Arviot kissojen määrästä vastaavasti 
vaihtelivat reilusta sadasta kissasta 15 000 kissaan. 


Valvontaeläinlääkäreiltä tiedusteltiin myös heidän käsitystään alueella olevien 


kissapopulaatioiden määrän kehityksestä viime vuosina. Kehitys kissapopulaatioiden 
suhteen vaikuttaa kyselyn perusteella olevan jokseenkin positiivista: vain 4 % 

vastaajista koki kissapopulaatioiden määrän alueellaan kasvaneen viimeisen viiden 
vuoden aikana. Sen sijaan 38 % vastaajista koki populaatioiden määrän vähentyneen 
viimeisen viiden vuoden aikana ja 37 % tilanteen pysyneen samana. 21 % vastaajista 
valitsi vastausvaihtoehdon ”en osaa sanoa”. 


9. Käsitykseni mukaan kissapopulaatioiden määrä on alueellani viimeisten 


viiden vuoden aikana 
Vastaajien määrä: 79 


kasvussa 4% 


Moni vastaaja kertoi kuitenkin avoimessa vastauksessa, ettei heillä ole tietoa 
alueellaan olevien populaatioiden määrästä, mikä luonnollisesti vaikuttaa myös 
määrän kehityksen arviointiin. Eräs vastaaja kertoi, että paikallisen 
eläinsuojeluyhdistyksen vielä toimiessa aktiivisesti tuli kissapopulaatioita usein 
tietoon ja hylättyjä tai sairaita kissoja tuli heille paljon. Yhdistyksen toiminnan 
hiivuttua ei hylättyjä tai sairaita kissoja tullut enää samassa mittakaavassa eikä 
populaatioita ilmennyt yhtä paljon. Vastaaja epäili, ettei populaatiokissojen määrä 
ole vähentynyt, vaan ainoastaan niiden tuleminen tietoon on heikentynyt. 
Eläinsuojeluyhdistysten käsitykset villiintyneiden ja populaatiokissojen määrän 
kehityksestä poikkeavatkin eläinlääkäreiden arvioista: SEY:n selvitykseen vuonna 
2018 osallistuneista eläinsuojeluyhdistyksistä 30 % ilmoitti kissojen lukumäärän 
selvästä kasvusta ja vain 11 % arvioi kissojen lukumäärän vähentyneen (Kosonen, 
Katja (2019). Kissakysely 2018. Katsaus Suomen eläinsuojeluyhdistysten 
kissatilanteeseen. Helsinki: SEY Suomen eläinsuojeluyhdistysten liitto ry). 

2.3.2 Kissapopulaatioiden hallinnan vaikeudet 


11. Kissapopulaatioiden hallinnassa vaikeinta on tai eniten viranomaistoimien 
onnistumista rajoittaa; 
Vastaajien määrä: 80, valittujen vastausten lukumäärä: 190 


saada tieto kehittyvistä tai 
olemassa olevista populaatioista 64% 


ajanpuute hoitaa ongelma kuntoon 33% 


kissojen tulevaisuus 5% 


lainsäädännön antamat 
dm 5 JETT S= 59% 
mahdollisuudet puuttua ajoissa 


Kysymys kissapopulaatioiden hallinnan vaikeudesta oli suunnattu 
eläinsuojeluvalvontaa tekeville eläinlääkäreille. Kissapopulaatioiden hallinnassa 
vaikeimmaksi tai eniten viranomaistoimien onnistumista rajoittavaksi tekijäksi 
koettiin tiedon saaminen ajoissa kehittyvistä tai olemassa olevista populaatioista (64 
% vastaajista). Toiseksi eniten viranomaistoimien onnistumista rajoittavat 
lainsäädännön antamat mahdollisuudet puuttua ajoissa (59 % vastaajista). Yli puolet 
(54 %) vastaajista koki yhdeksi vaikeimmista seikoista kissapopulaatioiden hallinnassa 
myös populaation poistamisen käytännössä. Kolmannes vastaajista (33 %) piti 
onnistumista rajoittavana tekijänä ajanpuutetta hoitaa ongelma kuntoon. Yhteistyön 
puute esim. vapaaehtoistoimijoiden kanssa (14 % vastaajista) ja kissojen tulevaisuus 
(5 % vastaajista) koettiin osaltaan populaatioiden hallintaa vaikeuttavina tekijöinä. 

Lainsäädännön ei koeta tarjoavan tarpeeksi työkaluja puuttua populaatioihin. 
Vastauksissa on kritisoitu, että kissojen hallitsematon lisääntyminen ei riitä syyksi 
puuttua tilanteeseen, vaan lisäksi tarvitaan jokin toinen hyvinvointiongelma ennen 
kuin tilanteeseen puuttuminen on mahdollista. Sääntely koettiin tehottomaksi myös 
silloin, jos populaatiossa on kyse villikissoista. Myös poliisin epäyhtenäinen 
esitutkintalinja nostettiin esiin ongelmana: erään vastaajan mukaan 
valvontaeläinlääkärin on hankalaa motivoida itseään suuritöiseen urakkaan ja 
toisaalta motivoida rangaistusuhalla omistajaa puuttumaan populaatiotilanteeseen, 
mikäli tutkinnan eteneminen riippuu täysin tutkinnanjohtajasta. Vastaaja ei koe 
poliisin käyttävän lain sallimia mahdollisuuksia edistää asiaa ja toivoo uuden 
eläinsuojelulain parantavan tilannetta. 


Eläinlääkärit nostivat esiin myös muita kuin vastausvaihtoehdoissa esitettyjä 
haasteita. Ongelmalliseksi koettiin mm. kiinteistön tai kissojen omistajan 
yhteistyöhaluttomuus ja asenteet kissoja kohtaan. Myös ongelman laajuus 
vaikeuttaa siihen puuttumista. Eräs vastaaja nosti esiin siihen liittyen ongelman 
liikkuvuuden: kissojen suuren määrän vuoksi kaikkia ei saada loukutettua ja 
stressaantuneina kissat pakenevat muualle ja siten populaatio-ongelma vaihtaa 
paikkaa. Vapaana liikkuvia leikkaamattomia kissoja on ympäri Suomea ja 
populaatioiden paikantaminen on hankalaa. Eräässä vastauksessa katsottiin lisäksi 
kissapopulaatioiden kytkeytymisen muihin yhteiskunnallisiin ongelmiin, kuten 
köyhyyteen, yksinäisyyteen ja syrjäytyneisyyteen, tekevän siihen puuttumisesta 
monimutkaista. 


2.4 Muut kissojen hyvinvointiongelmat 


Kohdissa 2.1 ja 2.2 esitettyjen valmiiden vastausvaihtoehtojen lisäksi eläinlääkärit 
toivat esiin muita kissoja koskevia hyvinvointiongelmia. Seuraavat ongelmat 
toistuivat useissa vastauksissa. 


Arvostuksen puute. Avoimissa vastauksissa kissojen arvostuksen puute nousi selvästi 
yleisimmäksi ongelmaksi. Kissaa pidetään halpana ja helppona lemmikkinä, jonka 
hoitoon ei haluta panostaa. Eläinlääkärit ovat havainneet omistajien haluttomuutta 
tarjota kissalle eläinlääkärihoitoa edes silloin, kun se olisi välttämätöntä kissan 
hyvinvoinnin turvaamiseksi. Eräissä vastauksissa kissojen hyvinvointiongelmiksi 
nimettiinkin hoitamattomina pitkälle edenneet munuais- ja kilpirauhassairaudet, 
ruoansulatuskanavan ongelmat sekä suutulehdukset. Terveydenhuollon puutteiden, 
kuten rokotusten, loishäätöjen ja suunhoidon laiminlyöntien lisäksi arvostuksen 
puute näkyy myös kissojen jättämisessä useiksi päiviksi yksin kotiin vailla 
huolenpitoa, turkinhoidon laiminlyönnissä, pitopaikkojen puutteellisuudessa sekä 
kissojen hylkäämisessä. Erityisesti ikääntyvien kissojen hoidosta huolehtiminen on 
puutteellista. Eräs yksittäinen vastaaja piti ongelmallisena myös eläinlääkäreiden 
asenteita kissoja kohtaan. 

Omistajien tietämättömyys. Annetuissa vastauksissa arvostuksen puutteeseen 
linkittyy myös omistajien tietämättömyys kissojen tarpeista ja luontaisesta 
käyttäytymisestä sekä osaamattomuus tunnistaa ja tulkita kissan oireilua. Useissa 
vastauksissa toistuu huoli siitä, että kissat tuodaan eläinlääkärille aivan liian myöhään 
tai ei ollenkaan. Eläinlääkäreiden mukaan tietämättömyys kissan tarpeista 
konkretisoituu myös mm. riittämättömänä, yksipuolisena tai kissalle sopimattomana 
ruokintana, pentujen vieroittamisena emostaan liian varhain sekä kissan pitämisenä 
stressaavissa pito-olosuhteissa. Stressaavina pito-olosuhteina tuotiin esiin liian 
monien tai keskenään huonosti toimeen tulevien kissojen pitäminen samassa 
taloudessa. Myös pitopaikkojen virikkeettömyys, siivottomuus, vaarallisuus ja ahtaus 
nostettiin esiin haitallisina olosuhteina. Toisaalta stressiä esiintyy myös löytökissoilla, 
jotka eivät pidemmänkään ajan kuluessa ole sopeutuneet elämään ihmisen kanssa. 
Stressi aiheuttaa kissoille terveys- ja käytösongelmia, kuten esimerkiksi 
virtsatieongelmia, jotka nousivat vastauksissa esiin myös itsenäisinä, 
lukumäärällisesti merkittävinä hyvinvointiongelmina. Muutamassa vastauksessa 
mainittiin myös eläinlääkäreiden puutteelliset valmiudet hoitaa kissoja. 


Tarttuvat taudit ja kissojen vapaa ulkoilu. Tarttuvien tautien riskiä lisäävänä tekijänä 
tuotiin esiin raakaruokinta. Huolta aiheutti myös tautien leviäminen 
eläinsuojelujärjestöjen ja löytöeläinhoitoloiden välittämien kissojen myötä. 
Muutamassa vastauksessa esitettiin kissojen vapaan ulkoilun olevan 
hyvinvointiongelma onnettomuusriskin lisäksi myös tautien tartuntariskin vuoksi. 
Kissojen vapaata ulkoilua vastustettiin paitsi kissalle aiheutuvien ongelmien vuoksi, 
myös siksi että siitä voi aiheutua tuhoa alueen lintu- ja muissa 
pieneläinpopulaatioissa sekä ärtymystä naapurustossa. Toisaalta osassa vastauksista 
myös kannatettiin kissojen vapaata ulkoilua, jotta kissa pääsee toteuttamaan 
lajityypillisiä käyttäytymistarpeitaan ja välttyy virikkeettömyyteen liittyviltä 
hyvinvointiongelmilta. Kaikki vastaajat eivät nähneetkään kissojen vapaata ulkoilua 
lainkaan hyvinvointiongelmana, päinvastoin. 


Omistajan negatiivisten olosuhteiden vaikutus kissan hyvinvointiin. Vastaajat 
katsoivat kissojen eläinsuojeluongelmia aiheutuvan myös tilanteissa, joissa omistajan 
elämänhallinta on ikääntymisen, syrjäytymisen tai mielenterveys-, päihde- tai 
taloudellisten ongelmien vuoksi heikentynyt niin, ettei tämä enää kykene 
huolehtimaan eläimistä. Eräs vastaaja halusi kuitenkin erottaa tällaisista syistä 
laiminlyödyt kissat muista vakavasti laiminlyödyistä, sillä hän koki laiminlyönnin 
syiden olevan niin erilaiset ja sen olevan tahatonta. Pitopaikan siivottomuus ja ahtaus 
liiallisen tavaramäärän vuoksi tuotiin myös esiin kissoille haittaa aiheuttavina 
tekijöinä. Myös perheväkivaltatilanteissa eläintenkin hyvinvointi voi olla vaarassa, ja 
eräässä vastauksessa tätä epäiltiin alidiagnosoiduksi, piilossa olevaksi ongelmaksi, 
jonka esiintyvyyttä on hankala selvittää. 


Jalostuksen aiheuttamat terveysongelmat. Vastaajat ovat huolissaan tietyissä 
roduissa havaittavista liiallisen jalostuksen aiheuttamista hyvinvointiongelmista, 
joihin lukeutuu mm. liian lyhyen kuonon aiheuttamia hengitysongelmia, astmaa ja 
rustohäiriöitä. 

3 ELÄINLÄÄKÄREIDEN TOIMINTA 


3.1 Valvontaeläinlääkäreiden verkostoituminen 


Eläinsuojeluvalvontaa tekevien eläinlääkäreiden verkostoitumista alueellaan 
kartoitettiin vain heille suunnatulla kysymyksellä. Valtaosa valvontaeläinlääkäreistä 
on verkostoitunut alueellaan eläinsuojelualan vapaaehtoistoimijoiden (87 %) ja 
poliisin (73 %) kanssa. Sosiaalitoimen kanssa on verkostoitunut hieman alle puolet 
toimijoista (42 %). Lisäksi 21 % ilmoittaa verkostoituneensa muun kissaongelmiin 
liittyvän yleishyödyllisen verkoston kanssa. Näinä muina verkostoina mainittiin 
metsästäjät, muut eläinlääkärit ja kunnan löytöeläinten hoidosta huolehtivat tahot. 


13. Olen verkostoitunut alueellani; 
Vastaajien määrä: 71, valittujen vastausten lukumäärä: 159 


0% O% 40% 50 8( 10 


poliisin kanssa 73% 


eläinsuojelualan 


87% 


muu kissaongelmiin liittyvä 

yödyllinen verkosto, mikä? 

3.2 Praktikoiden yhteistyö kissojen leikkauttamiseksi 


18. Teetkö yhteistyötä eläinsuojeluyhdistysten tms. tahojen kanssa kissojen 
leikkauttamiseksi? 
Vastaajien määrä: 160, valittujen vastausten lukumäärä: 193 


Kysymys yhteistyöhön osallistumisesta kissojen leikkauttamiseksi oli suunnattu 
kissapotilaita praktiikassa hoitaville eläinlääkäreille. Valtaosa kyselyyn vastanneista 
praktikoista ei tee yhteistyötä eläinsuojeluyhdistysten tai muiden vastaavien tahojen 
kanssa kissojen leikkauttamiseksi: 16 % vastaajista ilmoitti, ettei tee yhteistyötä, reilu 
neljännes vastaajista (26 %) ei tee yhteistyötä, mutta olisi siihen halukas 
pyydettäessä ja toinen neljännes (26 %) ei varsinaisesti tee yhteistyötä, mutta heille 
tuodaan eläinsuojelutapauksia asiakkaiksi samalla hinnalla kuin muitakin eläimiä. Sitä 
vastoin 21 % vastaajista tekee eläinsuojeluyhdistysten kanssa yhteistyössä 
leikkautuskampanjoita ja 18 % leikkaa eläinsuojelusyistä kissoja alennetulla hinnalla. 


Avoimissa vastauksissa ilmeni lisäksi erilaisia tapoja tehdä yhteistyötä. Osa vastaajista 
hoitaa yksittäisiä eläinsuojeluyhdistysten kissoja alennetuilla hinnoilla tai leikkaa 
löytöeläinhoitolaan tuodut kissat. Osa taas tarjoaa mikrosirutuksen leikkauksen 
yhteydessä. Toisaalta avoimissa vastauksissa ilmeni myös vastustusta 
leikkautuskampanjoita ja alennettuja leikkaushintoja kohtaan. Muutama vastaaja toi 
esiin huolen siitä, että leikkauskampanjoista on jopa enemmän haittaa kuin hyötyä: 
ne nähdään alennusmyynteinä, jotka osaltaan alentavat kissan arvoa ja huonontavat 
siten kissan asemaa yhteiskunnassa. Lisäksi omistajan odottaessa kampanjahintoja 

kissa saattaa jo ehtiä tekemään pennut, eivätkä kampanjatkaan tavoita niitä ihmisiä, 
jotka eivät aio leikkauttaa kissojaan ensinkään. 


3.3 Kannustaminen kissan tunnistusmerkitsemiseen ja rekisteröintiin 


Kysymys oli suunnattu kissapotilaita praktiikassa hoitaville eläinlääkäreille. 
Eläinlääkäreiden käytännöissä kannustaa omistajaa tunnusmerkitsemään ja 
rekisteröimään tunnistusmerkitön kissa on melko suurta hajontaa. Noin kolmasosa 
(34 %) kannustaa tunnistusmerkintään ja rekisteröintiin ensimmäisen rokotuskäynnin 
yhteydessä, hieman harvempi (28 %) aina rokotuskäyntien yhteydessä, 26 % 
vastaajista kannustaa rekisteröintiin aina, kun kissa käy heidän vastaanotollaan ja 7 % 
ei tee niin koskaan. 


Lisäksi vastaajista 31 % kertoi muussa yhteydessä kuin edellä mainituissa tilanteissa 
kannustavansa tunnistusmerkitsemään ja rekisteröimään kissan. Yli puolet esiin 
tuoduista tilanteista koski sterilisaatiota, kastraatiota tai muuta leikkausta. Muutama 
vastaajista myös sisällyttää tunnistusmerkinnän kastraation ja sterilisaation 
toimenpidehintaan. Lisäksi osa eläinlääkäreistä suosittelee tunnistusmerkintää 
silloin, jos ilmenee, että kyseessä on vapaasti ulkoileva kissa tai jos omistaja itse ottaa 
asian esiin. 


14. Kun asiakkaakseni tulee kissanomistaja ja jos kissaa ei ole 
tunnistusmerkitty, kannustan omistajaa tunnistusmerkitsemään ja 


rekisteröimään kissan 
Vastaajien määrä: 160, valittujen vastausten lukumäärä: 200 


aina rokotuskäyntien yhteydessä 28% 

3.4 Kannustaminen kissan leikkauttamiseen 


Kysymys oli suunnattu kissapotilaita praktiikassa hoitaville eläinlääkäreille. 
Leikkaamattomien kissojen sterilisointiin ja kastrointiin kannustetaan säännöllisesti: 
70 % kyselyyn vastanneista eläinlääkäreistä kannustaa omistajaa leikkauttamaan 
kissan aina, kun leikkaamaton kissa käy heidän vastaanotollaan, 12 % vastaajista aina 
rokotuskäyntien yhteydessä ja 11 % ensimmäisen rokotuskäynnin yhteydessä. Lisäksi 
19 % kannustaa sterilisaatioon tai kastraatioon silloin, jos kissa on tullut 
suunnittelematta tiineeksi. Yksikään vastaaja ei valinnut vaihtoehtoa ”en koskaan”. 


Edellä mainittujen vaihtoehtojen lisäksi 14 % vastaajista ilmoitti kannustavansa 
leikkauttamaan kissan muussa yhteydessä. Vastauksissa ilmeni, että moni kannustaa 
leikkaukseen, jos kissa ei ole jalostusyksilö, omistaja ei ole kasvattaja tai kissalla ei 
ylipäätään ole tarkoitus teettää pentuja. Lisäksi sterilisointia tai kastraatiota 
suositellaan silloin, jos kissa ulkoilee vapaasti tai leikkaamattomuudesta on 
aiheutunut ongelmia kissalle tai tämän omistajalle. 


15. Kun asiakkaakseni tulee kissanomistaja ja jos kissaa ei ole leikattu, 
kannustan omistajaa leikkauttamaan kissan; 
Vastaajien määrä: 160, valittujen vastausten lukumäärä: 202 

3.5 Keskusteleminen kissan käyttäytymistarpeista ja virikkeellistämisestä 


Kysymys oli suunnattu kissapotilaita praktiikassa hoitaville eläinlääkäreille. 
Keskustelu eläinlääkärin ja omistajan kesken kissan käyttäytymistarpeista ja 
sisäkissan virikkeellistämisestä on kyselyn mukaan tilannekohtaista. Selvä enemmistö 
vastaajista (73 %) keskustelee omistajan kanssa kissan käyttäytymistarpeista ja 
sisäkissan virikkeellistämisestä vain, jos kissalla on jo ilmennyt asiaan liittyvä 
ongelma. Toisaalta 16 % keskustelee aiheesta aina, kun kissa käy heidän 
vastaanotollaan. Lisäksi 6 % vastaajista keskustelee aiheesta aina rokotuskäyntien 
yhteydessä ja saman verran (6 %) ensimmäisen rokotuskäynnin yhteydessä. 


Muissa kuin edellä mainituissa yhteyksissä kissan käyttäytymistarpeista keskustelee 
14 % vastaajista. Näissä vastauksissa korostuu eläinlääkärin arvio keskustelun 
tarpeellisuudesta sekä aiheen nouseminen esiin omistajan toimesta tai muutoin 
käynnin yhteydessä. Erityisesti kissan lihavuus, käytösongelmat ja 
virtsaamisongelmat ovat tekijöitä, joiden johdosta vastaajat pitävät keskustelua 
tarpeellisena. 


16. Kun asiakkaakseni tulee kissanomistaja, keskustelen omistajan kanssa 


kissan käyttäytymistarpeista ja sisäkissan virikkeellistämisestä; 
Vastaajien määrä: 159, valittujen vastausten lukumäärä: 182 

3.6 Keskusteleminen kissan muusta hyvästä hoidosta ja kissan tarpeista 


Kysymys oli suunnattu kissapotilaita praktiikassa hoitaville eläinlääkäreille. Noin 
puolet (51 %) kyselyyn vastanneista eläinlääkäreistä keskustelee asiakkaaksi tulleen 
omistajan kanssa kissan muusta hyvästä hoidosta ja kissan tarpeista vain, jos kissalla 
on jo ilmennyt asiaan liittyvä ongelma. Reilu kolmasosa (35 %) vastasi 
keskustelevansa kissan tarpeista ja muusta hyvästä hoidosta aina, kun kissa käy 
heidän vastaanotollaan. Aina rokotuskäyntien yhteydessä aiheesta keskustelee 11 % 
ja ensimmäisellä rokotuskäynnillä 10 % vastaajista. 


Muussa yhteydessä kissan hyvästä hoidosta ja tarpeista keskustelee 13 % vastaajista. 
Useassa vastauksessa nousi esiin tarveperustainen harkinta ottaa asia puheeksi 
yksittäistapauksessa ja toisaalta vaikuttavana tekijänä omistajan halukkuus tai 
haluttomuus keskustella asiasta. 


17. Kun asiakkaakseni tulee kissanomistaja, keskustelen omistajan kanssa 
kissan muusta hyvästä hoidosta ja kissan tarpeista 
Vastaajien määrä: 160, valittujen vastausten lukumäärä: 193 


aina rokotuskäyntien yhteydessä 11% 

3.7 Näkemys praktikon roolista kissojen hyvinvoinnin parantamisessa 


Kysymys oli suunnattu kissapotilaita praktiikassa hoitaville eläinlääkäreille. Valtaosa 
vastaajista koki praktikon roolin tärkeäksi kissojen hyvinvoinnin parantamisessa. 
Etenkin rooli tiedonjakajana ja kissanomistajien valistajana koettiin merkittävänä, 
sillä eläinlääkäriä pidetään luotettavana tietolähteenä. Praktikon antamat neuvot 
käsittelevät etenkin kissojen hyvinvointia ja terveysongelmien ennaltaehkäisyä. Moni 
vastaaja nosti esiin myös praktikon mahdollisuuden muuttaa omistajien asenteita 
kissanpitoa kohtaan ja siten lisätä kissan arvostusta. Konkreettisina esimerkkeinä 
tästä mainittiin ennaltaehkäisevän perusterveydenhuollon tarpeellisuuden 
iskostaminen omistajiin sekä eläinlääkärin toimiminen esimerkkinä tämän 
kohdellessa kissaa yhtä arvokkaana kuin muitakin lemmikkejä. Käytännön tasolla 
praktikoiden suorittamat sterilisaatiot, kastraatiot, rokotukset ja sirutukset nähdään 
tärkeänä työnä kissojen hyvinvoinnin parantamiseksi. Myös ongelmien 
ennaltaehkäisy, tunnistaminen ja hoito koettiin tärkeänä työnä kissojen hyväksi. 


Vaikka praktikon valistus- ja vaikutusmahdollisuudet yksittäisiin omistajiin nähtiin 
valtaosassa vastauksia merkittävinä, nostettiin vastauksissa kuitenkin merkitystä 
vähentävänä tekijänä esiin se, että oma asiakaspiiri on lopulta melko suppea yleisö. 
Toisaalta vastauksissa nousi myös esiin huoli siitä, ettei kiireisellä praktiikalla jää 
aikaa keskustella omistajien kanssa kissojen hyvinvoinnista, vaan ainoastaan hoitaa 
akuutti asia, jonka vuoksi vastaanotolle on tultu. Praktikon vaikutusmahdollisuuksia 
heikentää myös se, etteivät pahimmat ongelmatapaukset päädy laisinkaan 
eläinlääkäriin tai viedään sinne vasta, kun on jo liian myöhäistä. Esimerkkeinä 
vastauksissa nostettiin esiin populaatiokissat sekä maaseudulla elävät kissat, jotka 
usein jäävät vaille eläinlääkärin hoitoa. Lähtökohtaisesti ongelmallisina pidettiin juuri 
niitä omistajia, jotka eivät lainkaan tuo kissojaan eläinlääkärin vastaanotolle. 


3.8 Eläinlääkäreiden pyrkimykset edistää kissojen hyvinvointia muilla tavoin 


Kysymys oli suunnattu sekä valvontaeläinlääkäreille että praktikoille. Vastaajat 
vaikuttavat pyrkivän edistämään kissojen hyvinvointia etenkin valistamalla 
kissanomistajia ja jakamalla kissoja koskevaa tietoa mm. eläinlääkäri- ja 
tarkastuskäyntien yhteydessä, naapurustossa, tuttavapiirissä sekä sosiaalisessa 
mediassa henkilökohtaisilla ja työpaikkansa tileillä. Neuvot ja opastus liittyvät mm. 
kissojen tarpeisiin, lajityypilliseen käyttäytymiseen, kissojen käsittelyyn ja ruokintaan 
sekä terveydellisten ongelmien ennaltaehkäisyyn. Muutama vastaaja myös luennoi 
kissoista eläintenhoitajille ja kissanomistajille, perehdyttää klinikkansa työntekijöitä 
asiakasneuvontaan tai puhuu kissojen hyvinvoinnista esimerkiksi kissanäyttelyissä. 
Myös omalla esimerkillä pyritään vaikuttamaan kissojen hyvään hoitoon. 


Moni vastaaja on ryhtynyt myös konkreettisiin tekoihin kissojen hyvinvoinnin 
edistämiseksi. Osa vastaajista loukuttaa irtokissoja, toimittaa niitä 
löytöeläinhoitoloihin tai osallistuu muuten kissapopulaatioiden hävittämiseen. 
Esimerkiksi eräs yksittäinen vastaaja kertoi puuttuvansa populaatio-ongelmiin 

leikkaamalla tai lopettamalla kaikki populaation kissat omistajan kanssa sovitulla 
matalammalla hinnalla, jotta ongelma saadaan yhteisymmärryksessä poistettua. 
Muutama vastaaja myös lainaa loukkua kissojen kiinnisaamiseksi luonnosta. Esiin 
nousi myös sterilisoinnin ja kastroinnin tekeminen mahdollisimman helpoksi: eräs 
vastaaja lainaa kuljetuskoppeja, jotta tyttökissat saadaan vastaanotolle ja leikkaa 
tarvittaessa kollikissat maatiloilla muun käynnin yhteydessä, kun taas toinen vastaaja 
antaa etuseteleitä leikkausta varten kohdennetusti vähävaraisille. Vastauksissa 
mainittiin myös seuratoiminta, resurssien tarjoaminen valvontaeläinlääkärien 
käyttöön valtakunnallisesti sekä kissojen erikoisruokien myyminen pienellä 
paikkakunnalla. 


Usea eläinlääkäri tekee työtä kissojen hyväksi paikallisen eläinsuojeluyhdistyksen 
kanssa. Yhteistyöhön kuuluu usein alennetut hinnat eläinsuojeluyhdistyksen kissoille, 
mahdollisesti myös maksuttomat kastroinnit ja osa vastaajista on myös yhteistyössä 
eläinsuojelujärjestön kanssa pyrkinyt lopettamaan arimmat, villeimmät ja sairaat 
kissat, jottei eläinsuojelun resursseja hukata niiden kotiuttamiseen. 

4 KISSOJEN HYVINVOINNIN EDISTÄMISEKSI TARVITTAVAT TOIMET 
4.1 Olennaisimmat keinot kissapopulaatioiden ennaltaehkäisyyn 


10. Valitse enintään kolme tärkeintä. Kissapopulaatioiden ennaltaehkäisyssä 
olennaisinta olisi; 
Vastaajien määrä: 82, valittujen vastausten lukumäärä: 244 


fr 
N 


ssojen tunnist smerkinnä a 
rekisteröinnin säätäminen 68% 


pakolliseks 


yhteistyö sosiaalitoimen kanssa 18% 


Eläinsuojeluvalvontaa tekeviä eläinlääkäreitä kehotettiin valitsemaan enintään kolme 
tärkeintä vastausvaihtoehtoa kysymykseen olennaisimmista keinoista 
kissapopulaatioiden ennaltaehkäisyssä. Eläinlääkärit pitivät kissapopulaatioiden 
ennaltaehkäisyssä olennaisimpana vapaasti ulkoilevien kissojen sterilisaation tai 
kastraation säätämistä pakolliseksi (72 % vastaajista) ja varhaista puuttumista, kun 
ei-toivottuja kissoja jo alkaa syntyä (72 % vastaajista). Näiden jälkeen 
hyödyllisimpänä pidettiin kissojen tunnistusmerkinnän ja rekisteröinnin säätämistä 
pakolliseksi (68 % vastaajista). Myös valistuksen lisääminen (37 % vastaajista), 
yhteistyö eläinsuojelujärjestöjen kanssa (27 % vastaajista) ja yhteistyö sosiaalitoimen 
kanssa (18 % vastaajista) saivat jossain määrin kannatusta. 


Populaatioiden hallintaan ehdotettiin kyselyn eri kohdissa myös muita toimenpiteitä. 
Eräässä ehdotuksessa kannatettiin suunnittelua kunta- tai kuntayhtymätasolla 

monien toimijoiden kesken siten, että suunnitteluun osallistuisi 
eläinsuojeluviranomaisten lisäksi myös löytöeläinhoitolat, metsästysseurat ja 
sosiaaliviranomaiset. Populaatioihin puuttumisen helpottamiseksi ehdotettiin myös 
kuntien neuvottelevan ns. valmiin palvelupaketin metsästysseurojen ja 
eläintuhkaamoiden ym. kanssa, jotta kansalainen voi helposti yhdestä paikasta saada 
ratkaisun kissapopulaation hävittämiseen. Ympäristöterveydenhuollon 
valvontayksikön kotisivuille kaivattiin kissapopulaatioita koskevaa ohjeistusta, joka 
sisältäisi asiassa neuvovan tahon yhteystiedot. 


Vastauksissa peräänkuulutettiin mahdollisuutta puuttua nopeammin ja 
ennaltaehkäisevästi kissapopulaatio-ongelmiin. Tähän liittyen ehdotettiin oikeutta 
ryhtyä populaationhallintakeinoihin, mikäli omistajan toiminta osoittaa tilanteen 
hallinnan puutetta. Lainsäädännöltä toivottiin myös selkeämpää määrittelyä 
kissapopulaatioiden ja villien kissojen hävittämisestä vastuullisesta tahosta. 
Ennaltaehkäisevään populaationhallintaan liittyivät myös ehdotukset kissojen 
lukumäärän rajoittamisesta henkilö- tai talouskohtaisesti. Eläinsuojeluvalvontaan ja 
tuomioihin kaivattiin kissapopulaatioiden suhteen tehokkuutta ja painavampia 
sanktioita. 


Myös valtionrahoitusta populaatioiden hallintaan ja julkista tiedotusta 
kissapopulaatioiden ehkäisystä ja niiden aiheuttamista haitoista kissoille ehdotettiin. 
Muina keinoina ehdotettiin sterilisaation ja kastroinnin taloudellista tukemista, jotta 
vähävaraisuus ei muodostuisi esteeksi lemmikin leikkauttamiselle. Toisaalta 
ehdotettiin myös hinnan asettamista kissoille: pentuja ei tulisi myydä liian halvalla ja 
luovutettava pentu tulisi olla hintaa vastaan tunnistusmerkitty, madotettu ja 
rokotettu. Lisäksi ehdotettiin kunnaneläinlääkärien antamaa henkilökohtaista 
neuvontaa silloin, kun omistajalla ei ole aikomusta leikkauttaa narttukissaansa ja kun 
ilmenee ei-toivottuja pentueita. Eläinsuojelujärjestöjä toivottiin ohjeistettavan siten, 
etteivät ne varastoisi populaatiokissoja ja antaisi sairaita tai ihmisiin tottumattomia 
kissoja eteenpäin. 


4.2. Tekijät, joilla on eniten vaikutusta muiden kuin populaatiokissojen hyvinvointiin 


Kysymys muiden kuin populaatiokissojen hyvinvointiin vaikuttavista tekijöistä oli 
suunnattu eläinsuojeluvalvontaa tekeville eläinlääkäreille. Tehokkaimpana keinona 
puuttua muihin kuin populaatioihin liittyviin eläinsuojeluongelmiin 
valvontaeläinlääkärit pitävät tiedotuksen lisäämistä kissan tarpeista ja hyvästä 
hoidosta (65 % vastaajista). Yli puolet (51 %) vastaajista nosti vaikuttavimpiin 
keinoihin myös kissojen pitoa ja hyvinvointia koskevan lainsäädännön tiukentamisen. 
Eläinsuojeluongelmiin puuttumisessa hyödylliseksi katsottiin myös 
eläinsuojeluviranomaisten yhteistyö sosiaalitoimen kanssa (24 % vastaajista) ja 
valvonnan puuttumiskeinojen lisääminen lainsäädännöllä (21 % vastaajista). Myös 
eläinsuojeluviranomaisten yhteistyö eläinsuojelujärjestöjen kanssa sai jonkin verran 
kannatusta (15 % vastaajista). Lainsäädäntöä koskevissa vastausvaihtoehdoissa 
toivottiin vastaajilta myös täsmennyksiä siitä, miten lainsäädännön keinoin voitaisiin 

parantaa kissojen hyvinvointia. Näitä lainsäädäntöön liittyviä vastauksia esitellään 
seuraavaksi, minkä jälkeen käsitellään tiedotustoimintaa luvussa 4.3. Lisäksi raportin 
luvussa 5 käsitellään tarkemmin eläinlääkäreiden vastauksissa ilmenneitä 
kehitysehdotuksia. 


12. Muissa kissoja koskevissa eläinsuojeluongelmissa parhaiten auttaisi; 
Vastaajien määrä: 80, valittujen vastausten lukumäärä: 148 


Lainsäädännön tiukentaminen kissojen pitoa ja hyvinvointia koskien. Kyselyyn 
annetut lainsäädännön tiukentamista koskevat toimintaehdotukset voidaan jakaa 
suosituimpien vastauksien suhteen karkeasti neljään toistuvaan kategoriaan: 
tunnistusmerkinnän ja rekisteröinnin pakollisuus, pakollinen sterilisointi tai 
kastraatio, henkilöllä tai taloudessa olevien kissojen lukumäärän rajoittaminen sekä 
kissojen vapaan ulkoilun sääntely. 


Eri osa-alueet liittyvät myös toisiinsa: pakollinen sterilisointi tai kastraatio oli joissain 
ehdotuksissa nimenomaan vapaan ulkoilun edellytys, toisissa taas ulotettu ulkoilusta 
riippumatta koskemaan kaikkia paitsi jalostuskäyttöön tarkoitettuja kissoja. 
Omistajalle haluttiin laissa säädetty selkeä velvoite kontrolloida kissan lisääntymistä. 
Tällä ehdotuksella on myös selvä linkki esiin tuotuun kissojen lukumäärän 
rajoittamiseen henkilö- tai talouskohtaisesti. Vapaa ulkoilu haluttiin osassa 
vastauksia kieltää täysin ja toisissa rajata kielto taajama-alueisiin, jotta maatilojen 
kissat jäisivät kiellon ulkopuolelle. Myös järjestyslain koirakuria koskevien säännösten 
soveltamisalan laajentamista myös kissoihin ehdotettiin. 

Tunnistusmerkinnän ja rekisteröinnin pakollisuutta käsitteli lainsäädännön 
tiukentamista koskevista avoimista vastauksista yli puolet. Myös muissa kyselyn 
kohdissa annetuista lainsäädännön muutostarpeita koskevista vastauksista suurin 
osa käsitteli tunnistusmerkinnän ja rekisteröinnin säätämistä pakolliseksi. 
Rekisterinpitäjäksi ehdotettiin Ruokavirastoa tai muuta vastuullista tahoa, mutta 
esimerkiksi yhdistyksiä ei kannatettu rekisterinpitäjäksi. 


Eläinten verkkokauppaan puuttuminen lainsäädännöllisin keinoin nostettiin myös 
muutamassa vastauksessa esiin, sillä verkkoalustoilla voidaan myydä laittomasti 
maahantuotuja tai sairaita pentuja ja helppo kanava pentujen myyntiin ei kannusta 
kissojen sterilisointiin. Tarkennuksia kaivattiin myös säädöksiin vastuutahoista 
esimerkiksi villiintyneiden kissojen loukuttamiseksi ja hävittämiseksi sekä säädöksiin 
hallitsemattomasta lisääntymisestä, jotta valvontaeläinlääkärin olisi helpompi lakiin 
tukeutuen ryhtyä toimiin eläinten leikkauttamiseksi tai lopettamiseksi. Lainsäädäntöä 
ehdotettiin myös muutamassa vastauksessa viimekätiseksi keinoksi puuttua kissojen 
terveydelle haitalliseen jalostukseen. Lisäksi eräs vastaaja ehdotti eläimen statuksen 
muuttamista lainsäädännössä siten, ettei sitä luettaisi omaisuudeksi tai että elävän 
omaisuuden omaisuudensuoja olisi heikompi kuin elottoman omaisuuden. 


Valvonnan puuttumiskeinojen lisääminen lainsäädännöllä. Eräs vastaaja koki 
lainsäädännön jo tarjoavan puuttumiskeinoja, mutta lain tuen määräysten 
antamiseen olevan heikko. Yhdessä vastauksessa tuotiin esiin myös toive muiden 
viranomaisten toiminnan paremmasta hyödyntämisestä myös eläinsuojelutyössä: 
lastensuojelu- tai perheväkivaltatapauksissa toivottiin viranomaisen ilmoittavan 
valvontaeläinlääkärille ongelmaiseen talouteen tai väkivaltaisen ihmisen haltuun 
jäävistä eläimistä. Puuttumiskynnyksen toivottiin tällaisissa tilanteissa olevan matala 
siten, että puuttumiseen voisi riittää esimerkiksi muiden perheenjäsenten ilmoitus 
siitä, ettei henkilö kykene huolehtimaan eläimistä. 


Muita keinoja. Kysymykseen annettiin myös avoimia vastauksia, joissa hyvänä 
keinona puuttua kissoja koskeviin eläinsuojeluongelmiin tuotiin esiin valistus 
kansalaisten ohella myös viranomaisille, jotta esimerkiksi poliisi puuttuisi 
matalammalla kynnyksellä eläinsuojeluongelmiin. Vastauksissa ehdotettiin myös 
viranomaisten resurssien lisäämistä ja vastaavasti eläinsuojeluyhdistysten roolin 
vähentämistä. Löytöeläinhoitoloihin toivottiin omavalvontaa sekä ajallista rajoitusta 
kissojen säilyttämiseen, minkä lisäksi ehdotettiin löytöeläinhoitoloille maksettavaa 
korvausta kissan hakemisesta. Vastauksissa huomautettiin myös, että lainsäädännön 
kehittämisessä ym. toiminnassa on huomioitava zoonoosit. Myös kissan rooli 
jyrsijäkontrollikeinona kyseenalaistettiin tautiriskien vuoksi. 

4.3 Kissaongelmia ennaltaehkäisevä tiedotustoiminta 
4.3.1 Tehokkain viranomaisen tiedotustoiminta 


Viranomaisten tiedotustoiminta, joka parhaiten auttaisi 
ennaltaehkäisemään kissaongelmia 


Joku muu toiminta, kerro tarkemmin alla M 


Tietomateriaali, jota valvontaeläinlääkäri voi jakaa omistajille 
koskien asianmukaista sisäkissojen hoitoa ja virikkeellistämistä 


Tietomateriaali, jota valvontaeläinlääkäri voi jakaa omistajille 
koskien vapaana ulkoilevia kissoja ja työkissoja 


Kansalaisille suunnattu julkinen viestintäkampanja koskien 
sisäkissojen tarpeita 


Kansalaisille suunnattu julkinen viestintäkampanja koskien 
kissapopulaatioita ja niiden ennaltaehkäisyä 


0,00 % 20,00 % 40,00 % 60,00 % 80,00 % 100,00 % 


mtärkein mM2.tärkein 3.tärkein 


Kysymys viranomaisten tiedotustoiminnasta oli suunnattu sekä 
valvontaeläinlääkäreille että praktikoille. Alla suluissa ilmoitettu prosenttiluku on 
saatu laskemalla yhteen vastaukset, jossa kyseistä toimintaa pidettiin tärkeimpänä, 
toiseksi tärkeimpänä tai kolmanneksi tärkeimpänä. 


Parhaiten kissaongelmia ennaltaehkäisevänä viranomaisten tiedostustoimintana 
eläinlääkärit pitivät kansalaisille suunnattua julkista viestintäkampanjaa koskien 
kissapopulaatioita ja niiden ennaltaehkäisyä (84 %). Kaikkein tärkeimmäksi toimeksi 
tämän oli valinnut 49 % vastaajista. Toiseksi tärkeimpänä toimena pidettiin 
kansalaisille suunnattua julkista viestintäkampanjaa koskien sisäkissojen tarpeita 

(79 %) ja kolmanneksi parhaiten kissaongelmia katsottiin ehkäisevän vapaana 
ulkoilevia kissoja ja työkissoja koskevan tietomateriaalin, jota valvontaeläinlääkäri voi 
jakaa kissojen omistajille (58 %). Kannatusta sai myös sisäkissojen hoitoa ja 
virikkeellistämistä koskeva tietomateriaali, jota valvontaeläinlääkäri voi jakaa kissojen 
omistajille (53 %). 


4.3.2 Muut tiedotuksen aiheet 


Tietoisuuden lisäämistä kissojen hyvinvoinnista pidettiin lainsäädännön ohella 
tärkeimpänä toimena kissaongelmien ennaltaehkäisemiseksi. Tiedotusta ja 
kampanjointia kaivattiinkin useista teemoista. Tiedottamisen ja kampanjoinnin avulla 
haluttiin nostaa kissan arvostusta ja päästä eroon käsityksestä, jonka mukaan kissa 
on helppo ja halpa lemmikki. Tähän auttaisi tiedottaminen kissan 
käyttäytymistarpeista, hoidontarpeesta sekä ennaltaehkäisevistä toimista ongelmien 
välttämiseksi. Ongelmien ennaltaehkäisyyn liittyy esimerkiksi tiedon lisääminen 
sisäkissojen virikkeellistämisestä ja painonhallinnasta, sekä myös kissanpentujen 
oikeasta luovutusiästä. 

Lisäksi mainittiin leikkaus-, rokotus- ja sirutuskampanjat, joissa tähdennettäisiin 
näiden toimien merkitystä kissojen hyvinvoinnille sekä esimerkiksi 

tunnistusmerkinnän hyödyllisyyttä myös kissanomistajalle. Usea vastaaja ehdotti 
myös julkista tietomateriaalia tai viestintäkampanjaa kissojen yleisimmistä 
sairauksista ja hammasongelmista, jotta omistajat tunnistaisivat sairauden merkit ja 
veisivät kissan ajoissa eläinlääkäriin. Varsinkin omistajien puutteelliset tiedot kissan 
suunterveydestä nousivat toistuvasti esiin. Samalla ehdotettiin kehottamaan kaikkia 
kissanomistajia viemään kissansa vähintään kerran vuodessa eläinlääkärin 
tarkastettavaksi. Ylipäätään kampanjointia omistajan vastuusta hoitaa kissaansa 
puollettiin. 


Kissojen ulkoilusta kaivattiin viestintäkampanjaa ja julkista keskustelua. Vastausten 
perusteella olisi aiheellista käsitellä asian kahta puolta: toisaalta halutaan tiedottaa 
vapaan ulkoilun haitoista ja sitä nyt jo rajoittavasta sääntelystä ja toisaalta taas 
herättää keskustelua ja kyseenalaistaa sisäkissojen pidon hyväksyttävyys kissan 
hyvinvoinnin kannalta. Lisäksi esiin nousi kissojen ympäristövaikutus. Paitsi, että 
ulkoileva kissa aiheuttaa tuhoa luonnonvaraisten lintujen ja pieneläinten 
populaatioissa, tulisi erään vastaajan mukaan julkisessa keskustelussa ottaa 
huomioon myös lemmikkien hiilijalanjälki. 


4.3.3 Tiedottajatahot ja tiedonvälityskanavat 


Viranomaisilta kaivattiin enemmän tiedotustoimintaa ja viranomaistaho koettiin 
myös uskottavimpana tiedontuottajana, sillä varsinkin internetissä liikkuu paljon 
myös valheellista tietoa ja eläinsuojelujärjestöjä ei välttämättä pidetä objektiivisina 
toimijoina. Kuitenkin useassa vastauksessa eläinsuojelujärjestöjä pidettiin sopivina 
toimijoina järjestämään kampanjoita kissojen hyvinvoinnin edistämiseksi. 
Esimerkkinä mainittiin kampanjointi sen puolesta, että kissanpennuista perittäisiin 
maksu. SEY:n toiminnan näkyvyys sai myös kiitosta. Ruokavirastolta kaivattiin 
aktiivisempaa otetta ja valtakunnallista tiedotusta kissojen hyvinvoinnista. 
Eläinlääkäriliitolta toivottiin julkista kannanottoa kissojen jalostukseen liittyen ja 
myös Kissaliitolta ja viranomaisilta toivottiin puuttumista kissojen haitalliseen 
jalostukseen. Kissaliitto ja Eläinlääkäriliitto nostettiin muissakin vastauksissa esiin 
mahdollisina toimijoina kissojen hyvinvoinnin edistämiseksi. 


Ympäristöterveydenhuollon valvontayksikön kotisivuille kaivattiin kissapopulaatioita 
koskevaa ohjeistusta, joka sisältäisi asiassa neuvovan tahon yhteystiedot. Tiedon 
jakamisessa toivottiin myös tiiviimpää viranomaisyhteistyötä, jotta kaikki alueen 
viranomaistoimijat antaisivat samaa, yhtenäistä tietoa. 


Valvontaeläinlääkäriä pidettiin turhan rajallisena tiedotuskanavana, sillä kontakteja 
syntyy liian vähän ja eläinten tilanne saattaa olla jo valmiiksi huono, kun kontakti 
syntyy. Pelkkien valvontaeläinlääkäreiden sijaan joko kaikki eläinlääkärit tai 
valtamedia tavoittavat vastaajien mielestä paremmin kohteensa. Vastauksissa 
esitettiinkin eläinlääkärin toimenpiteille varattavan ajan pidentämistä siten, että 
tämä ehtisi myös keskustella kissan hyvinvoinnista omistajan kanssa. Toisaalta 
aikarajoitteiden aiheuttamaan puutteeseen keskustella kissan hyvinvoinnista ja 
käyttäytymistarpeista tarjottiin ratkaisuksi myös praktikoille suunnattuja 

tietomateriaaleja tai oppaita, joita he voisivat jakaa kissanomistajille käyntien 
yhteydessä kotiin vietäviksi. 


Tiedon levittämiseen ehdotettiin useita kanavia: toisaalta sosiaalinen media tavoittaa 
nykypäivänä lähtökohtaisesti hyvin ihmiset, kun taas maaseudulla asuvaan 
vanhempaan väestöön paikallislehteen kirjoitetut jutut kissaongelmien 
ennaltaehkäisystä ja matala kynnys paikallisen eläinlääkärin tavoittamiseen voisivat 
toimia tehokkaammin. Myös valtakunnalliset uutiset, iltapäivälehdet ja 
televisiomainokset mainittiin tehokkaina kanavina levittää tietoa. 


4.3.4 Tiedon vastaanottajat 


Osassa vastauksia pidettiin tarpeellisena tiedottamisen suuntaamista kansalaisten ja 
kissanomistajien lisäksi myös lainsäätäjälle ja eläinsuojeluyhdistyksille. 
Eläinsuojeluyhdistyksiin kohdistuvan tiedottamisen toivottiin keskittyvän lemmikiksi 
sopeutumattomien kissojen pitkittyneen säilyttämisen vähentämiseen sekä heidän 
vastuuseensa arvioida kissan hankintaa suunnittelevan soveltuvuutta. 


Osassa vastauksia tiedotuksen tehokkuus ylipäätään kyseenalaistettiin sillä 
perusteella, että kissojen ongelmat ovat usein kytköksissä omistajan ongelmiin, 
kuten syrjäytymiseen, mielenterveysongelmiin tai iän myötä heikentyneeseen 
toimintakykyyn, jolloin tiedotuksen lisääminen ei auta. Lisäksi esitettiin, että 
lainsäädäntöä pitäisi kiristää ensin, jotta tiedottamisen ja neuvonnan tukena olisi 
sanktioita. 


4.3.5 Koulutus 


Kissoja koskevaa koulutusta ehdotettiin useassa vastauksessa. Etenkin jokaiselle 
kissan tai muun eläimen hankkimista suunnittelevalle pakollista, kyseisen lajin hoitoa 
ja tarpeita käsittelevää kurssia tai esimerkiksi verkossa tehtävää tenttiä aiheesta 
kannatettiin. Koulutuksen tulisi erään ehdotuksen mukaan käsitellä oikeaa ruokintaa, 
rokotuksia, hammashoitoa, loishäätöä, lajityypillisiä tarpeita ja kissan terveyden 
seurantaa. Kissanomistajille suunnattujen ohjeiden tulisi myös olla helposti saatavilla. 
Yksittäisten kissanomistajien lisäksi koulutusta kissojen hyvinvoinnista toivottiin 
myös kansalaisille laajemmin sekä eri toimijatahoille, kuten kasvattajille, 
eläinkauppojen henkilökunnalle ja eläinlääkäreille itselleen. Peruskoulun 
biologianopetukseen ehdotettiin lisättäväksi luonnoneläinten tunnistamisen lisäksi 
opetusta kotieläinten hyvinvoinnista. Ruokavirastolta taas kaivattiin ohjausta, jotta 
aluehallintovirastot saisivat yhdenmukaisen ja tutkimuksen tukeman linjan 
eläinsuojeluvalvontaa tekevien tahojen ohjeistamiseen, jotta kissojen huonoon 
pitoon puututtaisiin järjestelmällisesti. Koulutusta tai tiedottamista kissojen 
hyvinvoinnista ehdotettiin kohdistettavan myös eläinsuojelujärjestöille ja 
eläinlääkäreille esimerkiksi webinaarin muodossa. 

5 KEHITYSEHDOTUKSET 


5.1 Esiin noussut sääntelytarve 


Eläinlääkärit pitivät kissojen hyvinvoinnin edistämiseksi tarpeellisena lainsäädännön 
kehittämistä. Kaivattiin selkeitä lainsäädännön velvoitteita, jotta ongelmatilanteisiin 
puuttuminen helpottuu ja tiedottamiselle saadaan lisäpontta, eikä se jää vaille tukea. 
Myös rangaistuksiin kaivattiin selkeyttä ja poliisin toimintaan yhdenmukaisuutta. 
Ylipäätään vastuista ja velvollisuuksista kaivattiin selkeämpää sääntelyä. Myös 
tutkimustiedon ja eläinten henkisen hyvinvoinnin parempaa huomioimista 
lainsäädännössä kannatettiin. 


5.1.1 Tunnistusmerkintä- ja rekisteröintipakko 


Tunnistusmerkinnän ja rekisteröinnin säätäminen laissa pakolliseksi oli kyselyn 
suosituin lainsäädännön kehittämistä koskeva ehdotus. Tunnistusmerkinnän ja 
rekisteröinnin pakollisuus nähtiin mahdollisuutena parantaa kissojen kohtelua ja 
lisätä kissan arvostusta, sillä huonosti hoidetun kissan omistaja olisi tunnistettavissa. 
Vastaajat kokivat, että tunnistusmerkintä ja rekisteröinti voisivat osaltaan vaikuttaa 
kissojen hylkäämiseen ja populaatio-ongelmaan, sillä kissan omistaja olisi 
jäljitettävissä ja toisaalta villiintyneet ja kodittomat kissat olisi helpompaa erottaa 
esimerkiksi karanneista kotikissoista. Tämä taas helpottaisi populaatioihin 
puuttumista ja toisaalta auttaisi löytöeläinhoitoloita kohdentamaan resursseja 
oikein. Yhtenä ongelmatilanteena nostettiin esiin se, että ilman rekisteröintiä 
omistajan on liian helppoa hylätä kissansa löytöeläinhoitolaan jonkun muun kissana. 
Rekisteröinti olisi kissoja koskevan eläinsuojeluvalvonnan kannalta olennaista. 
Joissain vastauksissa ehdotettiin ulkoa vapaana löytyneen rekisteröimättömän kissan 
lopettamista nopealla aikataululla, esimerkiksi vuorokauden kuluttua kiinni 
ottamisesta. 


Tunnistusmerkintä- ja rekisteröintipakon käytännön toteutukseen annettiin myös 
ehdotuksia. Muutama vastaaja ehdotti rekisterinpitäjäksi Ruokavirastoa tai muuta 
luotettavaa toimijaa, kun taas yhdistyksiä ei joissakin vastauksissa pidetty 
rekisterinpitäjäksi sopivana tahona. Rekisteröinnin maksullisuutta kannatettiin 
auttamaan rekisterin ylläpitokustannuksissa. Toisaalta esiin nousi myös se, että 
lainsäädännön noudattamiseksi asetetut sakot ja uhkasakot saattavat olla 
tehottomia niiden ihmisten suhteen, joita populaatio-ongelmat usein koskettavat, 
kuten syrjäytyneet, vanhukset ja mielenterveysongelmaiset. Vastaajat ehdottivat 
myös, tunnistusmerkintöjä voitaisiin tarkistaa eläinsuojelukäynneillä ja että 
lainsäädäntöön sisällytettäisiin lisäksi vaatimus siitä, ettei pentuja saa luovuttaa 
ilman tunnistusmerkintää. Tämä myös lisäisi kissan rahallista arvoa. Kissan 
hankkiminen koetaankin monessa vastauksessa liian helpoksi, joten kissojen 
myymisen, ostamisen, välittämisen ja omistamisen onnistuneeseen valvontaan 
rekisteröinti olisi välttämätön. 

5.1.2 Kissojen ulkoilun sääntely 


Kissojen ulkoilu herätti paljon mielipiteitä puolesta ja vastaan, sekä useita erilaisia 
lainsäädännön kehitysehdotuksia. Osassa lainsäädännön kehittämistä koskevia 
vastauksia kissojen vapaa ulkoilu esitettiin kiellettäväksi ylipäätään. Tähän mainitaan 
kissojen hyvinvointiin liittyvinä syinä onnettomuus- ja tautiriskit, sekä muina syinä 
vapaasti ulkoilevien kissojen aiheuttama tuho alueen lintu- ja pieneläinpopulaatioissa 
sekä vapaan ulkoilun aiheuttama ärtymys naapureissa. Tarttuvat taudit saattavat 
aiheuttaa vaaraa myös ihmiselle. Maltillisemman kannan mukaan kissojen vapaa 
ulkoilu tulisi kieltää taajamissa, mutta sallia maaseudulla. Eräässä vastauksessa 
ehdotettiin, että maatiloillakin saisi olla vain muutama vapaasti ulkoileva kissa 
tuholaisten torjumiseksi. Toisessa vastauksessa taas ehdotettiin, että jokaisella 
kansalaisella saisi olla rajoitettu määrä vapaasti ulkoilevia kissoja. Runsaasti 
kannatusta sai myös vapaasti ulkoilevien kissojen sterilisaation tai kastraation 
säätäminen pakolliseksi, jotta populaatioita voitaisiin ehkäistä ja siten merkittävästi 
parantaa kissojen hyvinvointia. Myös järjestyslain koirakuria koskevien säännösten 
laajentamista koskemaan myös kissoja ehdotettiin. Viranomaiselta kaivattiin 
toisaalta myös lisää tiedotusta jo voimassaolevasta, kissojen ulkoilua koskevasta 
sääntelystä. Tästä nostettiin esimerkkinä esiin lasten leikkipaikoilla liikkumista 
koskeva kielto sekä lintujen pesimärauha. 


Kaikki vastaajat eivät kuitenkaan koe vapaata ulkoilua hyvinvointiongelmaksi, vaan 
toteavat ulkoilevien kissojen olevan usein hyvinvoivia. Sen sijaan kissan pitäminen 
sisätiloissa ilman mahdollisuutta ulkoiluun nähdään tärkeänä osatekijänä 
virikkeettömyydestä johtuviin hyvinvointiongelmiin. Eräässä vastauksessa tuotiin 
esiin myös ulkoilun positiivinen vaikutus kissojen käytöshäiriöihin sekä astmaan. 
Toinen vastaaja ehdottikin, että kissojen jatkuva pito sisätiloissa tulisi kieltää ja 
kissoille taata vähintään pääsy ulkotarhaan. Eräs yksittäinen vastaaja vuorostaan 
kiisti tarhassa tai kytkettynä ulkoilun hyödyllisyyden kissalle, koska kissa on aktiivinen 
ja älykäs petoeläin, joka on kautta aikain liikkunut ulkona vapaasti. 


5.1.3 Omistajalla olevien kissojen lukumäärän rajoittaminen 


Useassa vastauksessa tuotiin esiin se, että liian monen kissan pitäminen samassa 
taloudessa voi aiheuttaa kissoille hyvinvointiongelmia. Kissa ei ole laumaeläin, ja liian 
suuri eläinmäärä voi aiheuttaa kissoille stressiä ja siihen liittyvää oireilua. Esiin 
nostettiin myös huoli omistajan resursseista pitää huolta suuresta määrästä eläimiä. 
Kymmenien kissojen pitämistä samassa taloudessa ei pidetty kissojen edun 
mukaisena. Tällä hetkellä kissojen määrää taloudessa rajoittaa valtioneuvoston 
asetuksessa koirien, kissojen ja muiden pienikokoisten seura- ja harrastuseläinten 
suojelusta (674/2010) annettu tilavaatimus. Asetuksen mukaan: 

Jos kissoja pidetään vapaana huoneessa tai muussa vastaavassa suurehkossa tilassa, 
täysikasvuista kissaa kohden on oltava tilaa vähintään 1 neliömetri, kuitenkin siten, 
että pinta-alan on oltava aina vähintään 5 neliömetriä. 

Lisäksi ammattimainen tai muutoin laajassa mitassa tapahtuva seura- ja 
harrastuseläinten pito on säädetty eläinsuojelulain (247/1996) 24 8:ssä 
ilmoituksenvaraiseksi. Siitä, minkälaista kissojen pitoa on pidettävä ammattimaisena 
tai muutoin laajassa mitassa tapahtuvana, on säädetty eläinsuojeluasetuksen 
(396/1996) 26 8:n kohdissa 1, 2, 3 ja 5: 


1) koirien, kissojen tai muiden seura- ja harrastuseläinten säännöllinen 
kaupanpitäminen tai välittäminen; 

2) kun koirien tai kissojen omistajalla tai haltijalla on kasvatettavanaan 
vähintään kuusi siitosnarttua, jotka ovat penikoineet ainakin yhden 
kerran; 

3) koirien tai kissojen hoitoon, säilytykseen tai koulutukseen ottaminen, jos 
samanaikaisesti ja säännöllisesti otetaan hoidettavaksi, säilytettäväksi tai 
koulutettavaksi vähintään kuusi yli viiden kuukauden ikäistä koiraa tai 
kissaa; 

4) muu vastaava ammattimainen tai laajamittainen seura- ja 
harrastuseläinten pito. 


Voimassaolevasta sääntelystä huolimatta usea vastaaja kaipasi joko henkilöllä tai 
taloudessa olevien kissojen lukumäärän rajoittamista lainsäädännön keinoin. 
Nykyistä sääntelyä ei vastauksissa suoraan kommentoitu, mutta selkeämmän ja 
tiukemman sääntelyn toive tulee vastauksista ilmi. Eräs vastaaja esitti, että kissojen 
lukumäärän rajoittamisen taloudessa tulisi olla pakollista ja selkeämmin säädetty 
lainsäädännöllä. Toinen taas katsoi lainsäädännössä tarvittavan tiukemmat 
tilavaatimukset kissoille ja lisäksi rajoitteita kissojen määrälle. Eräs vastaaja pitäisi 
yksittäisessä taloudessa hyväksyttävänä määränä enintään viittä kissaa. Eräässä 
vastauksessa nostettiin esiin myös Ruotsin sääntely, jossa laajamittainen kissojen 
pito on säädetty luvanvaraiseksi, siinä missä vastaavan kaltainen toiminta on 
Suomessa ilmoituksenvaraista. Ruotsin eläinsuojelulain (2018:1192) 6 luvun 4 8:ssä 
säädetään luvanvaraiseksi ammattimainen tai laajamittainen lemmikkieläinten pito, 
kasvatus, luovuttaminen ja myynti sekä vastaanottaminen lemmikkieläimen 
säilyttämiseksi tai ruokkimiseksi. Ruotsin maatalousviraston asetuksella (SJVFS 
2019:27) tarkennetaan kissoja koskevaa sääntelyä. Asetuksen 5 8:n mukaan 
laajamittaisena kissoja koskevana toimintana, ja siten luvanvaraisena, pidetään 


kymmenen tai useamman yli 12 kk ikäisen kissan pitoa 

kolmen tai useamman pentueen kasvattamista vuodessa 

kolmen tai useamman kissan luovuttamista vuodessa 

kissojen myymistä kolmesta tai useammasta itse kasvatetusta pentueesta 
vuodessa 

5. kolmen tai useamman toisen kasvattaman kissan myymistä vuodessa 

6. neljän tai useamman kissan säilyttämistä tai ruokkimista (esim. kissahoitola, 
löytöeläinhoitola) 


RB wnNnrn 


Omistajalla olevien kissojen lukumäärän rajoittamiseen liittyi myös ehdotus lakiin 
kirjatusta omistajan velvollisuudesta kontrolloida kissan lisääntymistä. Tähän kuului 

myös omistajaan kohdistuva lakisääteinen velvoite tietyissä tilanteissa leikkauttaa 
kissansa. Esimerkkinä nostettiin esiin tilanteet, joissa kissojen lisääntymistä 
lähisukulaisten kanssa ei taloudessa muuten voida estää. Eläinten hallitsemattoman 
lisääntymisen ratkaisuksi ehdotettiin joissain vastauksissa lisäksi sterilisointi- ja 
kastrointipakkoa kaikille muille paitsi kasvattajille. Yleisesti pakollista sterilisaatiota 
tai kastraatiota koskevissa vastauksissa kannatettiin kuitenkin enemmän sen 
kohdistamista vapaasti ulkoileviin kissoihin, kuten yllä on esitetty. Toisaalta kissojen 
lukumäärän rajoittamiseksi ehdotettiin myös matalampaa kynnystä 
valvontaeläinlääkäreille määrätä sterilointi tai kastrointi ja selkeää sääntelyä siten, 
että eläinlääkärin on helppo turvautua siihen. 


5.1.4 Kissapopulaatioita koskevan lainsäädännön selkiyttäminen 


Kyselyn vastaajat kokivat kissapopulaatioiden ennaltaehkäisyssä olennaiseksi 
varhaisen puuttumisen, kun ei-toivottuja kissoja jo alkaa syntyä. Kuitenkin 
ongelmallisena koettiin tiedon saaminen ajoissa kehittyvistä tai olemassa olevista 
populaatioista ja myös lainsäädännön antamat mahdollisuudet puuttua ajoissa. 
Vastauksissa nostettiin esiin se, ettei lainsäädäntö anna mahdollisuutta puuttua 
kissojen hallitsemattomaan lisääntymiseen määräämällä ne leikkautettaviksi, vaan 
käsillä on oltava jokin muu hyvinvointiongelma, jotta populaatioihin puuttuminen on 
mahdollista. Vastauksissa ehdotettiinkin valvontaeläinlääkärille oikeutta ryhtyä 
populaationhallintatoimenpiteisiin jo varhaisessa vaiheessa, kun omistajan toiminta 
osoittaa tilanteen hallinnan puutetta. Tarkkoja säädöksiä kissojen hallitsemattomasta 
lisääntymisestä ja siihen puuttumisesta kaivattiin, jotta lain nojalla voisi määrätä 
eläimet leikkautettaviksi tai lopetettaviksi. 


Kiinteistön tai kissojen omistajan yhteistyöhalukkuuden puutteen katsottiin 
vaikeuttavan populaatioihin puuttumista. Siihen liittyen koettiin ongelmalliseksi 
poliisin epäyhtenäinen esitutkintalinja: omistajien motivointi puuttumaan 
hallitsemattomaan lisääntymiseen on hankalaa ilman varmuutta rangaistavuudesta. 
Toisaalta eräs vastaaja piti lainsäädännön tarjoamia työkaluja erityisen puutteellisina 
silloin, kun kyse on villikissoista, joilla ei ole omistajaa laisinkaan. Eräässä villikissoja 
koskevassa vastauksessa katsottiin, että laissa asetetut lämpimän pitopaikan ja 
ehkäisyn vaatimukset tulisi täyttyä, tai muutoin kissat tulisi ottaa kiinni ja sairaat 
lopettaa. Villikissoja koskevaa vastuuta haluttiinkin selkiytettävän sen suhteen, 
tulisiko vastuun kissoista olla lopulta maanomistajalla, kunnalla vai muulla taholla. 
Tarkennuksia kaivattiinkin säädöksiin vastuutahoista villikissojen loukuttamiseksi ja 
hävittämiseksi. 


5.1.5 Muita lainsäädännön kehittämisehdotuksia 
Verkkokauppa. Eläinten verkkokauppaa ehdotettiin tiukemmin laissa rajoitettavaksi. 


Nettialustoilla voidaan myydä laittomasti maahantuotuja tai sairaita pentuja, ja 
helppo kanava pentujen myyntiin ei kannusta kissojen sterilisointiin. 

Jalostus. Lainsäädännöllä voitaisiin myös puuttua haitalliseen jalostukseen, mikäli 
muut keinot eivät riitä. Ensisijaisesti jalostusta käsittelevissä vastauksissa suosittiin 
yhdistysten puuttumista haitalliseen jalostukseen sekä tiedotusta jalostuksen 
haitoista, mutta myös lainsäädäntö nousi vaihtoehtona esiin. Jalostuksen 
seurauksena on tietyissä kissaroduissa havaittu lisääntynyttä alttiutta sairauksille ja 
hyvinvointiongelmille. Tietyille kissaroduille jalostetun lyhyen kuonon aiheuttamat 
hengitysongelmat toistuivat vastauksissa, minkä lisäksi eräs yksittäinen vastaaja 
mainitsi scottish foldin rustohäiriöt, itämaisten kissojen astman sekä maine coonin 
akromegalian. 


5.2 Muun vaikuttamisen tarve 
5.2.1 Kissojen arvostuksen lisääminen 


Kissojen heikko arvostus koettiin juurisyyksi moniin muihin kissojen 
hyvinvointiongelmiin ja arvostuksen parantaminen nähtiin tärkeäksi keinoksi 
parantaa kissojen oloja. Kissojen arvostusta verrattiin vastauksissa usein koiraan, ja 
vastaajat toivat esiin mm. sen, että kissoja hoidetaan vähemmän kuin koiria eikä 
kissoja koeta tarpeelliseksi ulkoiluttaa tai muuten virikkeellistää kuten koiria. Koiran 
hankintaa myös harkitaan tarkemmin, siitä ollaan valmiita maksamaan enemmän ja 
myös sen hoitoon ollaan valmiita panostamaan enemmän kuin kissan. Eräs vastaaja 
kiinnitti kuomiota myös siihen, että koirapopulaatiot herättäisivät suurta huolta, 
mutta kissapopulaatioista ei välttämättä edes ilmoiteta viranomaisille. 


Kissojen arvostusta ehdotettiin lisättävän tiedotuksen avulla. Osana tätä työtä tuotiin 
esiin yleisten kissaa koskevien myyttien kumoaminen. Vahingollisena myyttinä 
pidettiin useassa vastauksessa sitä, että kissa on helppo lemmikki, joka ei tarvitse 
virikkeitä. Tämän myytin kumoamiseen liittyy seuraavassa kohdassa esitetty kissojen 
käyttäytymistä, hoitoa ja sairauksia koskevan tiedon lisääminen. Samaan aihepiiriin 
liittyy uskomus siitä, että kissalla on yhdeksän elämää. Vastaajien mukaan osa 
omistajista uskoo kissan selviävän vailla hoitoa, eivätkä omistajat ole valmistautuneet 
kissan hoitokuluihin. Haitallisiksi myyteiksi lukeutuvat joidenkin vastaajien mukaan 
myös uskomukset siitä, että kissa pärjää luonnossa ja että kissan täytyy päästä 
ulkoilemaan vapaana. 


Vastauksissa esitettiin, että omistajan vastuuta huolehtia kissastaan tulisi painottaa. 
Kissojen arvostusta voitaisiin parantaa tietoa lisäämällä sekä vaikeuttamalla kissan 
hankintaa esimerkiksi hintaa korottamalla. Myös kissojen leikkauttamisen katsottiin 
lisäävän välillisesti kissan arvoa, sillä se vähentää ilmaisten tai halpojen 
kissanpentujen päätymistä markkinoille. Edellä käsitellyn tunnistusmerkintä- ja 
rekisteröintipakon katsottiin myös lisäävän kissan arvostusta ja myös 
tunnistusmerkinnästä tiedottamista pidettiin tärkeänä. Eräs vastaaja ehdotti keinoksi 
myös omistajan ja kissan yhteisen toiminnan lisäämistä, mikä lisää 
yhteenkuuluvuuden tunnetta ja siten kissan arvostusta. Joissain vastauksissa 
kritisoitiin myös eläinlääkäreiden suhtautumista kissoihin. Eräs vastaaja kertoi 
kissojen jäävän usein myös eläinlääkäreillä vähempiarvoisiksi potilaiksi kuin koirien. 
Toinen vastaaja kritisoi joidenkin eläinlääkäreiden kohtelevan kissoja 

piittaamattomasti tietämättömyyttään tai välinpitämättömyyttään. Usea vastaaja 
myös kertoi omassa työssään pyrkivänsä parantamaan kissojen arvostusta 
kohtelemalla niitä yhtä hyvin kuin muitakin lemmikkejä. 


5.2.2 Kissojen käyttäytymistä, hoitoa ja sairauksia koskevan tiedon lisääminen 


Moni vastaaja näki kissojen hyvinvointiin vaikuttavana isona ongelmana omistajien 
tietämättömyyden ja osaamattomuuden tunnistaa kissan hyvinvointiongelmia ja 
sairauksia. Tähän voisi usean vastaajan mielestä vaikuttaa lisäämällä tietoa. Tiedon 
levittämiseen ehdotettiin välineiksi kampanjoita ja julkista tiedottamista sekä 
viranomaisten että yhdistysten toimesta. Konkreettisina ehdotuksina tuotiin esiin 
tietoiskut siitä, miten kissan sairauksia voi ehkäistä ja toisaalta siitä, milloin kissa tulisi 
viedä eläinlääkärin tarkastettavaksi. Näin voitaisiin kenties vähentää viivyttelyä 
hoidon hankkimisessa, sekä sitä, ettei kissoja ymmärretä viedä ollenkaan 
eläinlääkäriin ennen kuin eutanasia on ainoa vaihtoehto. Myös koulutusten ja 
omistajille eläinlääkärin vastaanotolla jaettavien tiedotteiden avulla katsottiin olevan 
mahdollisuus lisätä kissoja koskevaa tietoa. Toisaalta yleisempääkin tiedotusta 
kaivataan, sillä osa eläinlääkäreistä koki, etteivät ongelmallisimmat tapaukset edes 
tuo kissojaan eläinlääkärille. 


Omistajien katsottiin kaipaavan lisää tietoa monista eri hyvinvoinnin osa-alueista. 
Omistajia olisi monen vastaajan mielestä tärkeää valistaa siitä, milloin kissa tulee 
viedä eläinlääkäriin. Etenkin suunterveys nousi toistuvasti esiin merkittävänä 
hyvinvointiongelmana, josta omistajilla on puutteelliset tiedot. Sisäkissojen 
virikkeettömyys, stressi ja ylipaino mainittiin myös ongelmina, joihin tiedottamisella 
tulisi puuttua. Omistajat kaipaavat vastaajien mukaan lisää tietoa myös turkinhoidon, 
rokotusten, ja loishäätöjen merkityksestä sekä liikajalostuksen haitoista kissan 
hyvinvoinnille. Tiedotuksen lisääminen vapaan ulkoilun riskeistä ja haitoista toistui 
vastauksissa. Myös kissojen pito ainoastaan sisätiloissa ilman mahdollisuutta 
ulkoiluun tahdottiin joissakin vastauksissa nostaa julkiseen keskusteluun ja 
kyseenalaistaa ylipäätään sisäkissojen pidon eettisyys. 


5.2.3 Kissapopulaatioita koskevan tiedotuksen tarve 


Kansalaisille suunnattu julkinen viestintäkampanja koskien kissapopulaatioita ja 
niiden ennaltaehkäisyä äänestettiin kyselyssä parhaiten kissaongelmia 
ennaltaehkäiseväksi viranomaisen tiedotustoiminnaksi. Eläinlääkäreiden mielestä 
viranomaistoimien onnistumista populaatioiden hallinnassa hankaloittaa se, ettei 
tieto populaatioista tule riittävän ajoissa. Kansalaisia voisikin tiedottamalla kannustaa 
ilmoittamaan populaatioista aiemmin esimerkiksi lisäämällä tietoa siitä, mitä haittoja 
kissapopulaatioista kissoille aiheutuu. Tiedottamisen kautta toivottiin selkeitä 
toimintaohjeita kansalaiselle, kun tämä epäilee kissan hoidon laiminlyöntiä tai 
populaatio-ongelmaa. Populaatioihin puuttumisesta toivottiin tehtävän 
mahdollisimman helppoa kansalaisille, mikä osaltaan edellyttää selkeitä velvoitteita 
ja ohjeita. Eräässä vastauksessa ympäristöterveydenhuollon valvontayksikön 

kotisivuille kaivattiinkin kissapopulaatioita koskevaa ohjeistusta, joka sisältäisi asiassa 
neuvovan tahon yhteystiedot. 


Tiedottamisen toimivuudesta populaatioiden ehkäisemiseksi esitettiin myös eriäviä 
näkökantoja. Usea vastaaja kyseenalaisti tiedotuksen toimivuuden populaatio- 
ongelmissa, sillä niiden kytkeytyminen muihin sosiaalisiin ongelmiin hankaloittaa 
vastaajien mukaan niihin puuttumista. Eräs vastaaja toi esiin huolen siitä, että 
informaatiotulva haittaa jo tavallistakin kansalaista, eivätkä esimerkiksi syrjäytyneet 
lue tietopaketteja. Myös vanhusten tavoittamiseen tarvitaan erilaiset välineet kuin 
esimerkiksi nuorten huumeongelmaisten, vaikka molemmilla saattaa olla 
hallitsemattomasti lisääntyviä kissoja. Erään vastaajan mukaan maatilojen työkissoja 
koskeva viranomaistiedotus vuorostaan onnistuu parhaiten niitä kanavia, joiden 
kautta myös esimerkiksi tiedot maataloustukijärjestelmistä kulkevat. 


5.2.3 Löytöeläinhoitoloita koskeva ohjeistus 


Eläinsuojeluyhdistysten tulisi useiden vastaajien mukaan kohdistaa resurssinsa 
terveisiin kissoihin, jotka voidaan onnistuneesti sijoittaa lemmikeiksi uusiin koteihin. 
Kroonisesti sairaiden ja todella villien, lemmikiksi sopimattomien kissojen 
lopettamista pidettiin useassa vastauksessa eettisempänä ratkaisuna, kuin aran 
kissan elämistä stressaavissa olosuhteissa ihmisen kanssa. Erään vastaajan mukaan 
löytöeläinhoitolat tulisi suunnitella paremmin huomioimaan se, että kissat joutuvat 
monesti viettämään siellä huomattavasti pidemmän ajan kuin koirat. Esiin nousi 
myös huoli siitä, etteivät pienet ja virikkeettömät häkit myöskään anna oikeaa kuvaa 
kissan tarpeista kissaa hankkivalle. Löytöeläinhoitoloilla katsottiinkin olevan 
velvollisuus opastaa kissan hankintaa harkitsevaa kissan tarpeista ja toisaalta myös 
arvioida henkilön soveltuvuutta kissanomistajaksi. 


Kissoille ehdotettiin myös muutamassa vastauksessa rajoitettua 6-12 kk 
”säilytysaikaa” löytöeläinhoitoloissa ja vastaavissa eläinsuojissa, etteivät kissat joudu 
elämään vuosia pienissä tiloissa liian suurissa ryhmissä. Muutamassa vastauksessa 
pohdittiin myös kissojen säilytysaikoja mahdollisen tunnistusmerkintä- ja 
rekisteröintipakon säätämisen jälkeen: näissä ehdotettiin merkitsemättöminä ulkoa 
löytyneiden kissojen lopettamista melko nopeasti ilman, että niitä säilytetään kunnan 
kustannuksella löytöeläinhoitolassa. 


Eräässä yksittäisessä vastauksessa tuotiin esiin myös huoli siitä, että 
eläinsuojeluviranomaisten riippuvuus eläinsuojelujärjestöjen avusta vaikeuttaa 
tosiasiallisten ongelmien ratkaisemista huomattavalla tavalla, sillä riittävän 
koulutuksen puuttuminen ja tahto välttää kissojen lopettaminen saattavat 
hankaloittaa työskentelyä. 

5.3 Muita kehitysideoita 
5.3.1 Yhteistyön lisääminen eri toimijoiden välillä 


Moni vastaaja katsoi yhteistyön lisäämisen eri toimijatahojen välillä tärkeäksi 
tekijäksi kissojen hyvinvoinnin parantamiseksi. Kissoja koskevien ongelmien katsottiin 
usein liittyvän isompiin sosiaalisiin ongelmiin, kuten syrjäytymiseen tai köyhyyteen, 
minkä vuoksi eläinsuojeluviranomaisten tulisi lisätä yhteistyötä sosiaalitoimen 
kanssa. Kissojen huonojen olojen katsottiin joissain tapauksissa johtuvan omistajan 
elämänhallinnan puutteesta: huumeriippuvaisten tai syrjäytyneiden kissat jäävät 
helposti ilman tarvittavaa hoitoa ja myös pitopaikkojen siivottomuus voi aiheuttaa 
kissoille hyvinvointiongelmia. Sosiaalitoimelle kannatettiinkin koulutusta ja valistusta 
myös eläinsuojelutyöstä, jotta esimerkiksi eläinsuojeluilmoitusvelvoitteesta oltaisiin 
tietoisia. Erään vastaajan mukaan myös lastensuojelu- ja perheväkivaltatapauksissa 
tulisi olla matala kynnys puuttua myös eläinten oloihin. Myös poliisi nostettiin esiin 
toimijana, joka voisi parantaa kissojen hyvinvointia. Toivottavana pidettiin 
yhtenäisempää esitutkintalinjaa ja matalampaa kynnystä puuttua 
eläinsuojelurikoksiin. 


Suhtautuminen eläinsuojelujärjestöjen kanssa tehtävään yhteistyöhön on osittain 
ristiriitaista. Toisaalta useammassa vastauksessa esiin tuotiin kanta, että 
eläinsuojelujärjestöjä tarvitaan populaatioiden poistamiseksi ja kissojen 
sijoittamiseksi, sillä viranomainen ei pysty tähän yksin. Toisaalta taas päätös kissojen 
lopettamisesta halutaan pitää eläinsuojeluvalvontaa tekevällä eläinlääkärillä ja 
vähentää kissojen pitkäaikaista säilyttämistä löytöeläinhoitoloissa. Myös 
eläinsuojelujärjestöjen roolia haluttiin joissain vastauksissa vähentää ja keskittää 
enemmän resursseja viranomaistyölle. Eräs vastaaja ehdotti, että 
valvontaeläinlääkärin työtä voitaisiin nopeuttaa ja tehostaa sillä, että saatavilla olisi 
yhteiskunnan järjestämä taho, jolle valvontaeläinlääkäri voisi toimittaa isotkin talteen 
otetut kissapopulaatiot. Näin eläinsuojelulain 44 8:n mukainen hoidon hankkiminen 
kissoille ei olisi yksittäisen viranhaltijan vastuulla ja tämän verkostoitumisen varassa. 


Varsinkin populaatioihin puuttumisessa monen eri tahon yhteistyö katsottiin 
hyödylliseksi. Kansalaiset ovat tärkeässä roolissa populaatioista ilmoittamisessa ja 
metsästäjät sekä eläinsuojelujärjestöt työskentelevät populaatioiden hävittämiseksi. 
Eräässä ehdotuksessa kannatettiinkin populaatioidenhallintaan liittyvää suunnittelua 
kunta- tai kuntayhtymätasolla monien toimijoiden kesken siten, että suunnitteluun 
osallistuisivat eläinsuojeluviranomaisten lisäksi myös löytöeläinhoitolat, 
metsästysseurat ja sosiaaliviranomaiset. Populaatioihin puuttumisen helpottamiseksi 
ehdotettiin myös kuntien neuvottelevan ns. valmiin palvelupaketin 
metsästysseurojen ja eläintuhkaamoiden ym. kanssa, jotta kansalainen voi helposti 
yhdestä paikasta saada ratkaisun kissapopulaation hävittämiseen. Kuntien roolia ja 
vastuuta populaatioiden hallinnassa haluttiin joissakin vastauksissa lisätä esimerkiksi 
loukutuskustannusten suhteen, mutta toisissa vastauksissa taas tuotiin esiin valtion 
ja ympäristöministeriön alaisten tahojen vastuuta kustannuksista, sillä kyseessä on 
paitsi eläinsuojelu- myös luonnonsuojeluongelma. Yhteistyön tarpeellisuudesta 
populaatioiden hallinnassa kertonee myös eläinlääkäreiden ja 

eläinsuojeluyhdistysten poikkeavat käsitykset kissapopulaatioiden määrän 
kehityksestä. 


5.3.2 Kissan taloudellisen arvon nostaminen 


Kissan taloudellinen arvo nousi vastauksissa toistuvasti esiin ja eriäviä mielipiteitä 
heräsikin vähävaraisten kissanomistajien tukemisesta. Jotkut vastaajat pitivät 
kissojen hyvinvoinnin kannalta tärkeänä kohtuuhintaisten eläinlääkäripalveluiden 
turvaamista ja vähävaraisten taloudellista tukemista kissojen hoidossa esimerkiksi 
kampanjoiden avulla. Useassa vastauksessa vähävaraisille suunnatut 
leikkauskampanjat katsottiin toimiviksi kissojen hyvinvoinnin parantamiseksi ja myös 
muuta taloudellista apua eläimen hoitokuluihin ehdotettiin. Tästä esimerkkeinä 
mainittiin etusetelit sekä tuettu eläinlääkäritoiminta. Eräs vastaaja toi esiin myös 
kannan, ettei kissan hankinnalle voida asettaa tulorajoja eikä ihminen voi myöskään 
ennustaa taloudellisen tilanteensa kehitystä koko kissan elinkaaren ajaksi. Näin ollen 
kohtuuhintaisten eläinlääkäripalveluiden saatavuus on tärkeää, sillä vastaajan 
mukaan vähävaraisilla on ja tulee aina olemaan kissoja. 


Toisaalta usea vastaaja katsoi, ettei kissan arvoa tule alentaa, vaan korostaa sitä, 
ettei kissa ole helppo ja halpa lemmikki. Vastaajat pelkäsivätkin kissoja koskevien 
halpojen hintojen ja kampanjoiden entisestään madaltavan kissan arvostusta ja 
pitivät ongelmallisena sitä, ettei kissoihin olla valmiita samalla tavalla panostamaan 
kuin koiriin. Omistajien varattomuus saattaa näkyä vastaajien mukaan myös kissan 
vääränlaisena tai riittämättömänä ruokintana. Hintojen alentamisen sijaan tulisi 
omistajien olla myös taloudellisesti valmiita rokottamaan ja hoitamaan kissansa sekä 
tarvittaessa myös lopettamaan tämä, vaikka tästä koituisi kustannuksia. Moni 
vastaaja kaipasikin asennemuutosta siten, ettei kissaa enää pidettäisi halpana 
lemmikkinä, eivätkä kokeneet alennettujen hintojen auttavan tähän. 


Muutamassa vastauksessa esitettiin, että pennut pitäisi luovuttaa ainoastaan 
riittävää korvausta vastaan, mikä nostaisi kynnystä kissan hankkimiseen. Tämä 
saattaisi myös auttaa omistajien haluttomuuteen hoitaa kissojaan: hinnakasta hoitoa 
ei koeta järkeväksi, jos kissa ei ole maksanut mitään ja halvemmalla tai jopa 
ilmaiseksi saattaa saada uuden kissan. 


39 (48) 


Kissojen hyvinvointi Suomessa 2019 


Liite 1. Alkuperäinen kysely 


E] 


RUOKAVIRASTO 


Uvmedelsverket * Finnish Food Authority 


Kysely eläinlääkäreille kissojen hyvinvoinnista 
Vastaathan kyselyyn 31.8.2019 mennessä 


1. Olen eläinlääkäri ja 


[] teen eläinsuojeluvalvontaa 
[] olen viranomainen, mutten tee eläinsuojeluvalvontaa 
[] hoidan praktiikassani kissapotilaita 


en tee mitään edellä manituista töistä 


2. Laita tärkeysjärjestykseen (1 tärkein, 2 seuraavaksi jne.). Pidän vakavimpana kissoja koskevana 
eläinsuojeluongelmana huomioiden sekä yleisyys että yksilölle koituva haitta; 


Vapaasti lisääntyviä kissoja ja kissapopulaatioita Valitse v 
Vakavasti laiminlyötyjä (pahoinpidellyt, nälkiintyneet ym.) kotikissoja Valitse | 
Hylättyjä kissoja Valitse v 
Kissojen vapaata ulkoilua onnettomuusriskin vuoksi Valitse v 
Sisäkissojen virikkeettömyyttä ja siitä seuraavia hyvinvointiongelmia Valitse v 
Sisäkissojen lihavuutta ja siitä seuraavia ongelmia Valitse v 
Kissojen ennaltaehkäisevän terveydenhuollon ja sairaudenhoidon puutteet | Valitse v 
Muu kissojen hyvinvointiongelma, kerro tarkemmin alla Valitse v 

3. Jos vastasit edellä olevaan kysymykseen "Muu kissojen hyvinvointiongelma", kerro tässä tarkemmin 


4. Laita tärkeysjärjestykseen (1 tärkein, 2 seuraavaksi jne.). Kissayksilöiden lukumäärällä mitaten kohtaan 
työssäni eniten ongelmia, jotka koskevat; 


Vapaasti lisääntyviä kissoja ja kissapopulaatioita | Valitse a | 
Vakavasti laiminlyötyjä (pahoinpidellyt, nälkiintyneet ym.) kotikissoja | Valitse - 
Hylättyjä kissoja Valitse - 
Kissojen vapaata ulkoilua onnettomuusriskin vuoksi | Valitse = | 
Sisäkissojen virikkeettömyyttä ja siitä seuraavia hyvinvointiongelmia | Valitse - 
Sisäkissojen lihavuutta ja siitä seuraavia ongelmia | Valitse - | 
Hammasongelmia | Valitse - 
Muu kissojen hyvinvointiongelma, kerro tarkemmin alla | Valitse - 


5. Jos vastasit edellä olevaan kysymykseen "Muu kissojen hyvinvointiongelma", kerro tässä tarkemmin 

6. Laita tärkeysjärjestykseen (1 tärkein, 2 seuraavaksi jne.). Viranomaisten tiedotustoiminta, joka auttaisi 
parhaiten ennaltaehkäisemään kissaongelmia, olisi; 


Kansalaisille suunnattu julkinen viestintäkampanja koskien kissapopulaatioita ja niiden | Valitse 
ennaltaehkäisyä 

Kansalaisille suunnattu julkinen viestintäkampanja koskien sisäkissojen tarpeita Valitse 
Tietomateriaali, jota valvontaeläinlääkäri voi jakaa kissojen omistajille koskien vapaana | voe 
ulkoilevia kissoja ja työkissoja 

Tietomateriaali, jota valvontaeläinlääkäri voi jakaa kissojen omistajille koskien Valitse 
asianmukaista sisäkissojen hoitoa ja virikkeellistämistä 

Joku muu toiminta, kerro tarkemmin alla | Valitse 


7. Jos vastasit edellä olevaan kysymykseen "Joku muu toiminta”, kerro tässä tarkemmin 


Kysymykset 8-13 ovat valvontaa tekeville eläinlääkäreille 


8. Kissapopulaatiolla tarkoitetaan tässä yhteydessä tietyssä paikassa tai alueella hallitsemattomasti 
lisääntyviä kissoja 


Karkea arvio alueesi kissapopulaatioiden ja populaatioissa elävien | 
kissojen lukumääristä 


Mikä on alueesi väkiluku ongelman suhteuttamisen | 
helpottamiseksi? 

9. Käsitykseni mukaan kissapopulaatioiden määrä on alueellani viimeisten viiden vuoden aikana 


vähenemässä 
kasvussa 


pysynyt samana 


en osaa sanoa 


0000 


10. Valitse enintään kolme tärkeintä. Kissapopulaatioiden ennaltaehkäisyssä olennaisinta olisi; 


[] valistuksen lisääminen 

varhainen puuttuminen, kun ei toivottuja kissoja jo alkaa syntyä 

vapaasti ulkoilevien kissojen sterilaation/kastraation säätäminen pakolliseksi 
kissojen tunnistusmerkinnän ja rekisteröinnin säätäminen pakolliseksi 
yhteistyö eläinsuojelujärjestöjen kanssa 

yhteistyö sosiaalitoimen kanssa 


muu, mikä? 


000000 


11. Kissapopulaatioiden hallinnassa vaikeinta on tai eniten viranomaistoimien onnistumista rajoittaa; 


saada tieto kehittyvistä tai olemassa olevista populaatioista ajoissa 
ajanpuute hoitaa ongelma kuntoon 

lainsäädännön antamat mahdollisuudet puuttua ajoissa 

yhteistyön puute esim. vapaaehtoistoimijoiden kanssa 

populaation poistaminen käytännössä 

kissojen tulevaisuus 


muu, mikä? 


0000000 

12. Muissa kissoja koskevissa eläinsuojeluongelmissa parhaiten auttaisi; 


L] tiedotuksen lisääminen kissan tarpeista ja hyvästä hoidosta 
[] eläinsuojeluviranomaisten yhteistyö eläinsuojelujärjestöjen kanssa 
CL] eläinsuojeluviranomaisten yhteistyö sosiaalitoimen kanssa 


valvonnan puuttumiskeinojen lisääminen lainsäädännöllä, miten? 


lainsäädännön tiukentaminen kissojen pitoa ja hyvinvointia koskien, miten? 


[] muu, mikä? (== 


13. Olen verkostoitunut alueellani; 


[] poliisin kanssa 

[] sosiaalitoimen kanssa 

C] eläinsuojelualan vapaaehtoistoimijoiden kanssa 
i muu kissaongelmiin liittyvä hyödyllinen verkosto, mikä? 


Kysymykset 14-19 ovat kissoja praktiikassa hoitaville eläinlääkäreille. 


14. Kun asiakkaakseni tulee kissanomistaja ja jos kissaa ei ole tunnistusmerkitty, kannustan omistajaa 
tunnistusmerkitsemään ja rekisteröimään kissan 


aina, kun kissa käy vastaanotollani 
aina rokotuskäyntien yhteydessä 
ensimmäisen rokotuskäynnin yhteydessä 


en koskaan 


muussa yhteydessä. Milloin? 


00000 

15. Kun asiakkaakseni tulee kissanomistaja ja jos kissaa ei ole leikattu, kannustan omistajaa leikkauttamaan 


kissan; 


000000 


aina, kun kissa käy vastaanotollani 

aina rokotuskäyntien yhteydessä 
ensimmäisen rokotuskäynnin yhteydessä 
jos kissa on tullut suunnittelematta tiineeksi 
en koskaan 


muussa yhteydessä Milin? [——] 


16. Kun asiakkaakseni tulee kissanomistaja, keskustelen omistajan kanssa kissan käyttäytymistarpeista ja 
sisäkissan virikkeellistämisestä; 


O 


0000 


aina kun kissa käy vastaanotollani 
aina rokotuskäyntien yhteydessä 
ensimmäisen rokotuskäynnin yhteydessä 


vain, jos kissalla on jo ilmennyt asiaan liittyvä ongelma 


muussa yhteydessä. Milloin? | | 


17. Kun asiakkaakseni tulee kissanomistaja, keskustelen omistajan kanssa kissan muusta hyvästä hoidosta 
ja kissan tarpeista 


O 


0000 


aina kun kissa käy vastaanotollani 
aina rokotuskäyntien yhteydessä 
ensimmäisen rokotuskäynnin yhteydessä 


vain, jos kissalla on jo ilmennyt asiaan liittyvä ongelma 


muussa yhteydessä. Milloin? | 

18. Teetkö yhteistyötä eläinsuojeluyhdistysten tms. tahojen kanssa kissojen leikkauttamiseksi? 


[] kyllä, teemme yhteistyössä leikkautuskampanjoita 
[] kyllä, leikkaan eläinsuojelusyistä kissoja alennetulla hinnalla 


[] en varsinaisesti, mutta eläinsuojelutapauksia tuodaan minulle asiakkaiksi samalla hinnalla kuin 
muitakin eläimiä 


[] en, mutta olisin halukas yhteistyöhön pyydettäessä 
[] en 
[] muu vastaus, mikä 


19. Missä roolissa praktikko on näkemyksesi mukaan kissojen hyvinvoinnin parantamisessa? 


20. Minkälainen muu toiminta ja minkä tahon toteuttamana olisi mielestäsi olennaista kissojen hyvinvoinnin 
parantamiseksi ja kissaongelmien ennaltaehkäisyksi? 

21. Pyrin edistämään kissojen hyvinvointia muilla tavoin. Miten? 


22. Mitä muuta haluaisit sanoa kissojen hyvinvoinnin ongelmista ja niiden ratkaisuista? 

